Πεμ 11/03/2010 - 08:17:35\nΣε θρίλερ έχει εξελιχθεί η προβολή της σεζόν 2010 στη Ελλάδα !!\nΟι τελευταίες πληροφορίες που έχουμε μας ενημερώνουν ότι θα δούμε το Σάββατο και την Κυριακή την F1 από το site του Antenna ζωντανά και από την τηλεόραση σε μαγνητοσκόπηση! Όλα αυτά για τον πρώτο αγώνα.\nΓράφει ο Πάνος Σεϊτανίδης στο FB:\nΛοιπόν... οι πρώτες πληροφορίες λένε ότι το GP του Μπαχρέιν θα προβληθεί από τον όμιλο ΑΝΤ1. Ωστόσο είναι άγνωστο ακόμα το πως και το τι ώρα... Επίσης, ακόμα ΔΕΝ υπάρχει συμβόλαιο για όλη τη σεζόν. Μιλάμε μόνο για τον 1ο αγώνα.\nΠεριμένουμε λοιπόν .....\n7 User said Thank to Subaru555 Σ.Μ.Α.Κ, for this Post :\nvariko Σ.Μ.Α.Κ. (11 Μάρ : 10:24) , Opel GT (11 Μάρ : 16:53) , ζοζετ (14 Μάρ : 05:14) , (26 Απρ : 12:29) , giaprakuli Σ.Μ.Α.Κ. (04 Μάι : 16:02) , kokoni (10 Ιούν : 14:54) , floros (30 Ιούν : 16:24)\nΠεμ 11/03/2010 - 14:59:15\nH πολυσυζητημένη πρεμιέρα του Παγκοσμίου Πρωταθλήματος της F1 από το Μπαχρέιν, αποκλειστικά στο webtv του ΑΝΤ1! 3 μέρες αδρεναλίνης παρέα με την F1, μόνο με 4,99 ευρώ.\nΟρίστε και μερικά comments από την σελίδα του Ant1 στο fb ....\n8elete kai fragka ee?oust re palta...\nΝτρόπη σας κύριοι.Γράφτηκα εδώ, μόνο και μόνο για να καταφέρω να γράψω αυτά που διαβάζετε.\nΕυτυχώς υπάρχουν και άλλοι τρόποι να δούμε live τον αγώνα και όχι να πληρώσω 5 ευρώ για να το\nδω μέσα από το pc και με το τρασάθλιο streeming που παρέχεται.\n8a pesei polu kraksimo!!! kala den ntrepeste ka8olou???\n2 meres prin to anakoinwnetai, kai 8elete kai 4.99 ana agwna??? kai grafetai kai thn leksh "MONO".\nPragmatika eiste gia ta panhguria!!!!\nAnte paiksete kanena Next Top Model kai afhste thn Formula se allon!\nErasitexnes ths kakias wras! Oust!\nANTE GEIA POU 8ELETE KAI 5 EURO KAI ME TRISA8LIO STREAMING!TI NOMIZETE?OTI 8A VGALETE XRHMA ETSI?\nvre oust!!! 5E g n akoume pournaraki k n vlepoume (siga mn vlepoume m auto t stream) t kollima t manas m!\nvre oust!!! oloi BBC k RTL!!!\nουσσσσστ ρεεεεε!!!!!που θα σας δωσουμε κ λεφτα,πατε καλα?ποτε ξανα αντεννα,αποχη απτο προγραμμα σας\nθα'πρεπε να ντρέπεστε..\nΣαβ 13/03/2010 - 15:26:31\nGP Μπαχρέιν: Ο Vettel πρώτος poleman του 2010\nΟ Sebastian Vettel κατέκτησε με έναν άψογο γύρο στο Q3 την pole position στο Μπαχρέιν, όπου θα διεξαχθεί αύριο το πρώτο Grand Prix της φετινής σεζόν με τη Red Bull να συνεχίζει από εκεί που άφησε τα πράγματα στο τέλος του 2009.\nΜονάχα ο Felipe Massa κατάφερε να κινηθεί σε παραπλήσιο ρυθμό με αυτόν του Γερμανού -μόλις 14 εκατοστά του δευτερολέπτου τους χώριζαν σε ένα γύρο 1:54-, επιστρέφοντας με τον καλύτερο τρόπο στην αγωνιστική δράση, έπειτα από το ατύχημα του περασμένου Ιουλίου.\nΟ Fernando Αlonso θα εκκινήσει στο ντεμπούτο του με τη Ferrari πίσω από τον team mate του, στην τρίτη θέση, με χρόνο 36 εκατοστά του δευτερολέπτου πιο αργό από του Βραζιλιάνου. Τον τέταρτο χρόνο σημείωσε ο Lewis Hamilton, ωστόσο ο οδηγός της McLaren ήταν 1,1 δευτερόλεπτα πιο αργός από τον poleman.\nΟ Nico Rosberg θα εκκινήσει από την 5η θέση, όντας σχεδόν 3 δέκατα του δευτερολέπτου ταχύτερος από τον team mate του στη Mercedes, Michael Schumacher, που παραδέχθηκε εχθές ότι είναι ακόμα "σκουριασμένος" στην απόδοση στον ένα γύρο και κατετάγη σήμερα 7ος.\nΟ Mark Webber σημείωσε την 6η επίδοση (1,4 πιο αργός από τον Vettel) και θα εκκινήσει αύριο ανάμεσα στις δυο Mercedes, ενώ ο Button ήταν ο τελευταίος από τους 8 κορυφαίους συνδυασμούς, εξίσου αργότερος από τον team mate του.\nΤην πρώτη 10άδα συμπλήρωσαν οι Robert Kubica (Renault) και Adrian Sutil (Force India).\nΉδη από τα δυο πρώτα σκέλη των κατατακτήριων δοκιμών ήταν εμφανές ότι η μάχη για την pole position θα διαδραματιζόταν μεταξύ των οδηγών της Red Bull και της Ferrari, καθώς όλοι τους βρίσκονταν στις πρώτες 5 θέσεις στο Q1 και το Q2. Στο Μπαχρέιν, Red Bull και Ferrari είχαν ξεκάθαρο προβάδισμα έναντι των Mercedes και McLaren, όσον αφορά την απόδοση στον ένα γύρο.\nΣυνεπώς, Red Bull και Ferrari έχουν τις περισσότερες πιθανότητες να μονομαχήσουν για τη νίκη αύριο, με τη Ferrari να βασίζεται σε έναν πολύ καλό ρυθμό αγώνα σύμφωνα με τις ενδείξεις από τις προσομοιώσεις, ωστόσο ενδέχεται να ανησυχεί για την υψηλή κατανάλωση του κινητήρα της. Η Red Bull διαθέτει ένα ταχύτατο μονοθέσιο, αλλά έχουν εκφραστεί ανησυχίες για το ρυθμό φθοράς των πίσω ελαστικών της, ενώ αμφότεροι οι πιλότοι της αυστριακής ομάδας έχασαν αρκετή ώρα στις ελεύθερες δοκιμές λόγω τεχνικών προβλημάτων. Ο Vettel δήλωσε ότι αποτέλεσε μεγάλη έκπληξη για τον ίδιο το γεγονός ότι κατάφερε να κατακτήσει την pole position. Ο γύρος του Massa ήταν εντυπωσιακός, καθώς ο Βραζιλιάνος ήταν ο μοναδικός οδηγός που βελτίωσε την επίδοσή του στο Q3 σε σχέση με το δεύτερο σκέλος της διαδικασίας.\nΣήμερα αποδείχθηκε ότι ο Michael Schumacher θα χρειαστεί λίγο χρόνο προσαρμογής, τουλάχιστον όσον αφορά τις κατατακτήριες δοκιμές (με το Γερμανό να συμμετέχει για πρώτη φορά σε διαδικασία νοκ-άουτ), ενώ η Mercedes, σύμφωνα με τις σημερινές πρώτες ενδείξεις, φαίνεται να βρίσκεται όπως δήλωναν και οι ιθύνοντές της πριν από αυτό το σαββατοκύριακο, αρκετά κοντά στους πρωτοπόρους. Όπως έχουμε ήδη αναφέρει, το μονοθέσιο της Mercedes είναι αρκετά υποστροφικό, γεγονός που δεν ταιριάζει στο στυλ οδήγησης του Michael Schumacher και αυτό σίγουρο συνέβαλε, μαζί με το "σκούριασμά του" στο ότι ο Rosberg είναι ταχύτερος μέχρι στιγμής.\nAπό την McLaren αναμένονταν περισσότερα, δεδομένου και του αμφιλεγόμενου συστήματος της πίσω αεροτομής, που αυξάνει την τελική ταχύτητα του μονοθεσίου στις ευθείες. Η βρετανική ομάδα φαίνεται να είναι στο ίδιο επίπεδο με τη Mercedes, λίγο πιο πίσω από τους πρωτοπόρους. Μερικά προβλήματα φαίνεται να αντιμετωπίζει με τα φρένα της η McLaren. Ο Button δήλωσε πως το μονοθέσιο είχε κάποιο πρόβλημα στην τελική του προσπάθεια, ενώ ήταν έκπληκτος που η διαφορά του team mate του, Lewis Hamilton (που θα εκκινήσει αύριο 4ος) από τον poleman ξεπερνάει το 1 δευτερόλεπτο. O Hamilton δήλωσε έκπληκτος που κατάφερε να καταταγεί τόσο ψηλά, ενώ ο Button μόλις που κατάφερε να μπει στο Q3, όντας 10ος στο Q2.\nΘα πρέπει να επισημανθεί ότι αυτά τα αρχικά συμπεράσματα αφορούν αποκλειστικά την απόδοση σε έναν γύρο και όχι το ρυθμό αγώνα (για τον οποίο περιμένουμε να λάβουμε τις πρώτες απαντήσεις αύριο) και συγκεκριμένα την πίστα του Μπαχρέιν, η οποία, λόγω του μεγάλου χρόνου στο γύρο, αυξάνει αντίστοιχα και τις διαφορές μεταξύ των μονοθεσίων. Επίσης, οι ομάδες ακόμα ανακαλύπτουν τον τρόπο λειτουργίας των μονοθεσίων, σε συνδυασμό με τα ελαστικά, σε τόσο υψηλές θερμοκρασίες.\nΌλοι οι κορυφαίοι συνδυασμοί (πλην του Sutil) επέλεξαν την πολύ μαλακή γόμα για να σημειώσουν τον ταχύτερο χρόνο τους στο τρίτο σκέλος των κατατακτήριων δοκιμών, καθώς πέραν της καλύτερης απόδοσής της στον ένα γύρο, είναι το καλύτερο ελαστικό, σύμφωνα με τον Rosberg, για να εκκινήσουν οι οδηγοί τον αγώνα με βαρύ φορτίο καυσίμου. Σύμφωνα με τους ιθύνοντες της Bridgestone, δεν είναι ξεκάθαρο από τις ελεύθερες δοκιμές ποιο από τα δυο ελαστικά είναι καλύτερο σε μεγάλες αποστάσεις.\nΈκπληξη προκάλεσε η δυνατότητα του Robert Kubica με τη Renault να καταταγεί τόσο ψηλά και ο Πολωνός οδηγός πιστεύει ότι θα μπορούσε να είναι και 7ος σήμερα. Ιδιαίτερα καλή, όπως αναμενόταν, ήταν η απόδοση των Force India, ιδίως αν ληφθεί υπ 'όψη και το γεγονός ότι ο Sutil ήταν ο μοναδικός εκ των 10 πρώτων που θα εκκινήσει τον αγώνα με τη σκληρή γόμα, κάτι που ο Γερμανός ελπίζει ότι θα τον ευνοήσει.\nΑπογοητευτική ήταν η Sauber, της οποίας το μονοθέσιο δεν ταιριάζει στο καινούργιο, αργό κομμάτι που προστέθηκε στη χάραξη του Sakhir, σε συνδυασμό με τις υψηλές θερμοκρασίες. Ο τεχνικός διευθυντής της ελβετικής ομάδας, Willy Rampf, παραδέχθηκε ότι πριν τους επόμενους αγώνες, η C29 θα πρέπει να βελτιωθεί σημαντικά. Μέτρια εμφανίστηκε η Williams. Ο Rubens Barrichello, όντας 11ος είναι ο πρώτος εξ αυτών που θα επιλέξουν τη γόμα με την οποία θα εκκινήσουν. Ο Nico Hulkenberg απέδωσε καλά (παρά το ότι παραδέχθηκε ότι ο γύρος του δεν ήταν καλός, για αυτό και κατέληξε μισό δευτερόλεπτο πίσω από τον team mate του) και θα εκκινήσει στο ντεμπούτο του στη Formula 1 από τη 13η θέση. O Vitaly Petrov θα εκκινήσει 17ος, λόγω ενός λάθους στο γρήγορο γύρω του, στη στροφή 9.\nΣτη μάχη των καινούργιων ομάδων, ο Timo Glock με τη Virgin ήταν ο ταχύτερος, 5 δευτερόλεπτα πίσω από τον Alonso, που έγραψε τον καλύτερο χρόνο στο Q1. Κάτι παραπάνω από ένα δέκατο πίσω από τον Γερμανό κατετάγη ο Jarno Trulli με τη Lotus (τα μονοθέσια της οποίας έφεραν καινούργιες εμπρός και πίσω αεροτομές), εμπρός από τον team mate του, Heikki Kovalainen. O Lucas di Grassi με την άλλη Virgin κατετάγη 22ος, εμπρός από τις δυο HRT που ήταν εκτός συναγωνισμού, όπως είναι φυσικό, καθώς ο Bruno Senna δεν έχει καλύψει καν απόσταση αγώνα ακόμα με το μονοθέσιο της Dallara, ενώ ο Karun Chandhok το οδήγησε για πρώτη φορά στις κατατακτήριες δοκιμές και το γεγονός ότι βρισκόταν μονάχα 10 δευτερόλεπτα πίσω από τους πρωτοπόρους με ένα πλαίσιο που δεν είχε ξαναπατήσει σε πίστα, είναι θετικό.\nΟι καινούργιες ομάδες βρίσκονται ακόμα αρκετά πίσω από τις υπόλοιπες σε απόδοση και θα χρησιμοποιήσουν τους πρώτους αγώνες τις σεζόν ως δοκιμές εξέλιξης. Από το Ισπανικό Grand Prix και έπειτα θα περιμένουμε βελτιώσεις από αυτές.\n«Νιώθω μεγάλη έκπληξη που κατέκτησα την pole. Εχθές δεν ήταν καλή ημέρα για εμάς και οι μηχανικοί είχαν μια μακριά νύχτα, χωρίς πολύ ύπνο. Γνώριζα ότι είχαμε πολύ καλό μονοθέσιο, αλλά πρώτα έπρεπε να βρούμε τη σωστή κατεύθυνση. Πιστεύω ότι κανείς μας δε γνωρίζει ακόμα τι θα συμβεί αύριο, μπορεί να είναι πολύ συναρπαστικά, μπορεί να είναι πολύ βαρετά. Εγώ ελπίζω στο τελευταίο!»\n«Eίναι ωραίο να επιστρέφω στους αγώνες ανταγωνιστικά και στη σωστή κατεύθυνση. Είμαι χαρούμενος που είμαι πίσω έπειτα από μια τόσο δύσκολη περίοδο. Είναι μια καλή αρχή για εμάς. Σίγουρα η Red Bull και μερικές ομάδες είναι δυνατές, οπότε ο αγώνας θα είναι δύσκολος».\n«Προφανώς, είμαι πολύ ευχαριστημένος. Υπάρχουν πολλά πράγματα να απαντηθούν σε αυτό τον πρώτο αγώνα, μετά από ένα μακρύ χειμώνα με μεγάλες διαφορές στα φορτία καυσίμου σε όλα τα τεστ και εχθές στις ελεύθερες δοκιμές, όπου ποτέ δεν ξέρεις τι κάνει ο αντίπαλος. Το ότι έχουμε και τους δυο οδηγούς στους τρεις πρώτους σημαίνει ότι έχουμε ένα πολύ ανταγωνιστικό μονοθέσιο, σε ίδιες συνθήκες, συμμετέχοντας στις κατατακτήριες δοκιμές χωρίς καύσιμα. Στον τελευταίο μου γύρο έχασα πολύτιμο χρόνο σε δυο στροφές, καθυστερώντας 2 δέκατα. Δεν εκπλήσσομαι που ο Felipe βρίσκεται μπροστά μου: είναι ο team mate μου και όλοι γνωρίζουμε πόσο καλός είναι σε αυτή την πίστα. Είναι πολύ σημαντικό να αρχίσουμε να σημειώνουμε βαθμούς από τον πρώτο αγώνα. Δεν ξέρω ποια θα είναι η στρατηγική, πρέπει να είσαι ευέλικτος, αρκετά έξυπνος για να κατανοήσεις τον αγώνα και την κατάσταση και να κάνεις pit stop όποτε είναι απαραίτητο. Αυτό δε θα είναι προκαθορισμένο ή προσχεδιασμένο, θα είμαστε πολύ ευέλικτοι».\nChris Dyer (επικεφαλής αρχιμηχανικών της Ferrari)\n«Στις χθεσινές δοκιμές μεγάλων αποστάσεων, το μονοθέσιό μας έδειχνε αρκετά σταθερό όσον αφορά την απόδοση και δεν είδαμε κάποιον να φαίνεται πολύ πιο δυνατός από εμάς».\n«Έμεινα έκπληκτος από αυτό το αποτέλεσμα. Γενικά, δεν έχουμε τον ίδιο ρυθμό με τις Ferrari και τις Red Bull. Ελπίζω αύριο να μπορέσουμε απλά να κρατήσουμε αυτή τη θέση, ή να κερδίσουμε άλλη μια. Δεν έχουμε τη δυνατότητα να νικήσουμε. Έχουμε πολλή αρνητική άντωση να βρούμε. Είμαστε γενικά αρκετά αδύναμοι στο δεύτερο (αργό) τμήμα της πίστας, νομίζω ότι χάνουμε σχεδόν ένα δευτερόλεπτο εκεί.»\n«Είμαι απογοητευμένος για δυο λόγους. Ήλπιζα για την pole position, ήμουν πεπεισμένος ότι μπορούσα να τα καταφέρω σήμερα. Αλλά μας έλειπε λίγη ταχύτητα για να το κάνουμε αυτό. Έπειτα, θα έπρεπε να είμαι τέταρτος πιστεύω. Αλλά ήταν τόσο δύσκολα εκεί έξω με τα ελαστικά να υπερθερμαίνονται. Αν υπέρστρεφες υπερθέρμαινες τα ελαστικά και οι επόμενες δυο στροφές ήταν τελειωμένο παιχνίδι. Πιστεύω ότι τα ελαστικά θα αποτελέσουν έναν από τους βασικούς παράγοντες αύριο. Για αυτό επιλέξαμε όλοι τη μαλακή γόμα, διότι απλά είναι καλύτερη για την εκκίνηση του αγώνα και τους πρώτους γύρους».\n«Έκανα το χειρότερό μου γύρο στην πιο σημαντική στιγμή σήμερα. Όλα πήγαιναν καλά μέχρι τη στροφή 16, αλλά δεν ήταν τόσο καλά από εκεί και έπειτα».\n«Είμαι ευχαριστημένος με την 7η θέση σήμερα. Nιώθω ότι ο χρόνος που είχα στη διάθεσή μου για να φτάσω στη μικρή ακμή αυτού που μπορεί να κάνει το μονοθέσιό μας... δεν το έχω καταφέρει αυτό ακόμα».\n«Πραγματικά πάλεψα με τον εμπρός άξονα που μπλόκαρε αυτό το απόγευμα, τελείως διαφορετικά με σήμερα το πρωί. Στην τελευταία μου προσπάθεια κάτι δεν πήγαινε καλά και πρέπει να εξετάσουμε το μονοθέσιο και να δούμε περί τίνος πρόκειται. Είμαι έκπληκτος που βρέθηκα 8ος, γιατί αντιμετώπισα πολλά προβλήματα στον τελευταίο γύρο. Πιστεύω ότι οι Red Bull είναι πολύ, πολύ γρήγορες και ούτε οι Ferrari δε μπορούσαν να τις ακολουθήσουν στις κατατακτήριες δοκιμές»\n«Στο γύρο μου στο τελευταίο σκέλος της διαδικασίας, είχα μια απότομη υπερστροφή στη φουρκέτα, στη στροφή 16, που μου κόστισε περίπου 4 δέκατα. Έχουμε πιο καθαρή εικόνα για το που βρισκόμαστε τώρα και φαίνεται αρκετά θετική, όταν δεις τα μονοθέσια γύρω μας στο grid: είναι ξεκάθαρο ότι η R30 έχει καλές δυνατότητες».\nΑdrian Sutil (Force India-Mercedes)\n«Πιστεύω ότι ήταν μεγάλο κατόρθωμα που φτάσαμε στο Q3 στον πρώτο αγώνα: το καλύτερο ξεκίνημά μας στη σεζόν εδώ και πολύ καιρό. Ο στόχος μας είναι να τερματίσουμε στους βαθμούς. Ελπίζουμε να κερδίσουμε μια-δυο θέσεις, καθώς είμαι το μόνο μονοθέσιο που θα εκκινήσει με τη σκληρή γόμα, οπότε μπορεί να αποτελέσει πλεονέκτημα. Μου προκάλεσε έκπληξη που οι υπόλοιποι χρησιμοποίησαν τη μαλακή γόμα, οπότε η απόφασή μας μπορεί να μας αποζημιώσει αύριο».\nΣαβ 13/03/2010 - 16:49:36\nH McLaren προκαλεί με την πίσω αεροτομή και την ειδική εισαγωγή αέρα\nΠέρυσι είχαμε τους διαχύτες, φέτος έχουμε την ειδική εισαγωγή αέρα και την πίσω αεροτομή της McLaren που συνδυάζονται κατά κάποιο τρόπο. Στην αρχή οι ομάδες (η Red Bull και η Ferrari) κατέθεσαν ένσταση στην FIA για την νομιμότητα της πίσω αεροτομής της McLaren λόγω μιας οπής που υπάρχει σε αυτή. Οι ομάδες ισχυρίστηκαν ότι η οπή στην πτέρυγα, μαζί με τον σχεδιασμό του καλύμματος του κινητήρα που δημιουργεί ένα πτερύγιο και την εισαγωγή αέρα πάνω από κεφάλι του πιλότου εμποδίζουν τον αέρα να πάει στην πίσω πτέρυγα με αποτέλεσμα το μονοθέσιο να έχει μεγαλύτερη τελική στις ευθείες .Η FIA δια του εκπροσώπου της Charles Whiting, εξέτασε το μονοθέσιο και το έκρινε καθόλα νόμιμο!\nΕπίσης η McLaren στο πάνω μέρος του ράμφους των μονοθεσίων της έχει τοποθετήσει μία ειδική εισαγωγή αέρα η οποία μπορεί και αλλάζει την ροή του αέρα προς την πίσω αεροτομή.\nΠως γίνεται αυτό; O οδηγός του μονοθεσίου στις ευθείες, όταν δεν πατάει το φρένο, χρησιμοποιώντας το γόνατο του φράζει την ροή του αέρα που περνά μέσα από την ειδική εισαγωγή που κατευθύνεται με αγωγούς στο πίσω πτερύγιο. Αυτό έχει ως αποτέλεσμα να πάει λιγότερος αέρας στην πίσω πτέρυγα πετυχαίνοντας έτσι μεγαλύτερη τελική ταχύτητα που σύμφωνα με τις υπόλοιπες ομάδες ανέρχεται στα επιπλέον 10 χλμ/ώρα. Στις στροφές ο οδηγός αφήνει τον αέρα να περάσει από την εισαγωγή να πάει στην πίσω πτέρυγα πετυχαίνοντας έτσι μεγαλύτερη κάθετα παραγόμενη αεροδυναμική δύναμη, ώστε να έχει καλύτερο κράτημα.\nΟι υπόλοιπες ομάδες αντέδρασαν και ζήτησαν από την FIA να το εξετάσει αν είναι νόμιμο. Μετά την εξέταση κρίθηκε ότι είναι νόμιμο αφού η McLaren βρήκε το παραθυράκι στους κανονισμούς με τους οδηγούς να μην μπορούν να χαρακτηριστούν κινούμενα αεροδυναμικά μέρη.\nΑπίστευτη έμπνευση από την McLaren με την «πατέντα» να την αντιγράφουν σίγουρα και οι υπόλοιπες ομάδες στους επόμενους αγώνες! Μερικές φωτογραφίες για το πως υποτίθεται ότι δουλεύει το σύστημα μπορείτε να βρείτε στη συνέχεια.\n[ Τροποποιήθηκε Σαβ 13/03/2010 - 16:49:51 ]\nΚυρ 14/03/2010 - 20:50:29\nGP Μπαχρέιν: Ο Alonso νικητής στο 1-2 της Ferrari\nO Fernando Alonso κατέκτησε τη νίκη στο ντεμπούτο του με τη Ferrari και ανέβηκε στο πρώτο σκαλί του βάθρου για πρώτη φορά από το Ιαπωνικού Grand Prix του 2008. O Felipe Massa ολοκλήρωσε το θρίαμβο της Scuderia, τερματίζοντας στη δεύτερη θέση, ενώ ο Lewis Hamilton με τη McLaren συμπλήρωσε το βάθρο.\nΣτα πρώτα 2/3 του αγώνα, ο poleman, Sebastian Vettel, έδειχνε το φαβορί για τη νίκη, ωστόσο ένα πρόβλημα με τον κινητήρα Renault της Red Bull τον ανάγκασε να μειώσει πολύ το ρυθμό του, για να καταφέρει να φτάσει μέχρι το τερματισμό και κατάφερε να δει την καρό σημαία 4ος, εμπρός από τον Nico Rosberg με τη Mercedes.\nΟ Michael Schumacher είδε την καρό σημαία στην 6η θέση στην επιστροφή του στη Formula 1, ακριβώς μπροστά από τον περυσινό πρωταθλητή, Jenson Button και τον Mark Webber που βρισκόταν συνεχώς κοντά στον οδηγό τηςMcLaren, αλλά δεν κατάφερε να τον απειλήσει.\nΟι Vitantonio Liuzzi (Force India) και Rubens Barrichello (Williams) συμπλήρωσαν την πρώτη 10άδα, με τον Ιταλό να σημειώνει τους πρώτους του βαθμούς από το 2007 και τον Βραζιλιάνο να σημειώνει ένα βαθμό στο ντεμπούτο του με τη Williams.\nΣτην εκκίνηση, ο Vettel διατηρήθηκε επικεφαλής, με τον Massa να καλύπτει την εσωτερική για την πρώτη στροφή. Ωστόσο ο Alonso φρέναρε πιο αργά από την εξωτερική του team mate του, διατηρήθηκε εκεί, και έως την τρίτη στροφή είχε περάσει στη δεύτερη θέση. Ο Massa βρέθηκε στη συνέχεια να μονομαχεί με τον Hamilton, ο οποίος όμως υπερέβαλλε στα φρένα για την 4η στροφή ανοίγοντας υπερβολικά τη γραμμή του, για να χάσει μια θέση από τον Rosberg. Πίσω από Hamilton βρίσκονταν μέχρι το πρώτο pit stop οι Schumacher, Webber, Button, Liuzzi και Barrichello, καθώς σύννεφα καπνού από το πίσω μέρος της Red Bull του Αυστραλού τύφλωσαν στις πρώτες στροφές τον Robert Kubica, ο οποίος είχε επαφή με τον Adrian Sutil, με αποτέλεσμα αμφότεροι να διαγράψουν ένα τετ-α-κέ και να πέσουν πολύ χαμηλά στην κατάταξη. Ο Kubica πραγματοποίησε μια εκπληκτική ανάκαμψη κατά τη διάρκεια του αγώνα για να δει την καρό σημαία στην 11η θέση.\nΜε την πιο μαλακή γόμα ελαστικών, ο Vettel είχε τη δυνατότητα να διατηρήσει πίσω του τις δυο Ferrari, χωρίς όμως να απομακρυνθεί περισσότερο από τρία δευτερόλεπτα από τον Αlonso μέχρι τους γύρους πριν το pit stop. Η Ferrari, πριν την έναρξη του αγώνα, αποφάσισε να αντικαταστήσει τον κινητήρα αμφότερων των μονοθεσίων της (χωρίς να υπάρξει ποινή, αφού και φέτος ισχύει ο κανονισμός της χρήσης 8 κινητήρων ανά οδηγό για ολόκληρη τη σεζόν, ανεξαρτήτως του πως θα χρησιμοποιηθούν αυτοί), καθώς τα στοιχεία της τηλεμετρίας έδειξαν κάποιες μη κανονικές παραμέτρους στις ελεύθερες και κατατακτήριες δοκιμές. Η Ferrari θα έχει τη δυνατότητα να χρησιμοποιήσει τους κινητήρες που αντικατέστησε, στις ελεύθερες δοκιμές των επόμενων Grand Prix, ωστόσο το πρόβλημα αυτό ενδέχεται να προκαλέσει κάποια ανησυχία για την αξιοπιστία της 8κύλινδρης ιταλικής μονάδας.\nΟ Alonso δήλωσε ότι δε μπορούσε να πλησιάσει τον Vettel με την πιο μαλακή γόμα. Μάλιστα, ο Ισπανός έχασε αρκετό χρόνο από τον οδηγό της Red Bull λίγο πριν το pit stop του, γυρίζοντας 1 δευτερόλεπτο στο γύρο πιο αργά σε μερικά περάσματα (με τη διαφορά μεταξύ τους να ανεβαίνει στα 5 δευτερόλεπτα), ενώ ο Massa πίσω του βελτίωνε τους χρόνους του. Εντέλει ο Alonso αποφάσισε να μπει στα pits για να αλλάξει ελαστικά στον 17ο γύρο, ενώ στον επόμενο τον μιμήθηκαν οι Vettel και Massa, με τη Red Bull να είναι αστραπιαία στο pit stop του Γερμανού, το οποίο διήρκεσε μόλις 4 δευτερόλεπτα.\nEπειδή ο Alonso μπήκε ένα γύρο νωρίτερα στα pits, κατάφερε να μειώσει τη διαφορά του από τον Vettel στα 3,5 δευτερόλεπτα. Πίσω από τους τρεις προπορευόμενους, που είχαν χτίσει μια διαφορά ασφαλείας (10 δευτερολέπτων) από το Rosberg, ο οποίος καθυστερούσε τον Hamilton, υπήρξαν αρκετές ανακατατάξεις λόγω των pit stop. Οι Hamilton και Schumacher εισήλθαν στα pits στον 16ο γύρο, ενώ οι Rosberg, Webber και Button στον 17ο. Το γεγονός αυτό επέτρεψε στον Hamilton να περάσει εμπρός από τον Rosberg, ενώ ο Button προσπέρασε στα pits τον Webber, παρά το γεγονός ότι εισήλθαν στον ίδιο γύρο σε αυτά.\nΣυνεπώς, η κατάταξη διαμορφώθηκε ως εξής έπειτα από τα pit stop: Vettel, Alonso, Massa, Hamilton, Rosberg, Schumacher, Button και Webber. O Vettel, με τα σκληρά ελαστικά δε μπορούσε πια να απομακρυνθεί πολύ από τον Alonso, ο οποίος μείωνε σταθερά τη διαφορά που τους χώριζε, ενώ παράλληλα, ο Hamilton απομακρυνόταν με ταχείς ρυθμούς από τον Rosberg, αποδεικνύοντας ότι ο Γερμανός τον είχε καθυστερήσει στο πρώτο stint. Ο Alonso δήλωσε μετά τον αγώνα ότι έβλεπε πως ήταν ταχύτερος του Vettel και έχει περίσσευμα δυνατοτήτων στο μονοθέσιό του, περίμενε να επιτεθεί στους τελευταίους 10-12 γύρους.\nΩστόσο, ο Ισπανός δε χρειάστηκε να περιμένει τόσο πολύ, καθώς στον 33ο γύρο, ο Vettel άρχισε να χάνει ρυθμό λόγω ηλεκτρικού προβλήματος με τον κινητήρα Renault της Red Bull, που προκλήθηκε από ένα ελαττωματικό μπουζί. Ο κινητήρας δε θα χρειαστεί να αλλαχθεί για το επόμενο Grand Prix. Λίγο πριν την ολοκλήρωση του 34ου γύρου, ο Alonso πέρασε επικεφαλής και στην πρώτη στροφή του 35ου περάσματος, ο Massa βρέθηκε στη δεύτερη θέση, με τον Vettel να χάνει έδαφος.\nΣτη συνέχεια, ο Alonso ξεκίνησε μερικούς πολύ γρήγορους γύρους, για να φτάσει τη διαφορά από τον team mate του σε διψήφιο αριθμό δευτερολέπτων και να μην υπάρχει καμία απειλή για την επικράτησή του. Ο Massa δεν είχε τη δυνατότητα να ακολουθήσει το ρυθμό της άλλης Ferrari, καθώς από τον 20ό-25ο γύρο άρχισε να αντιμετωπίζει προβλήματα υπερθέρμανσης στο μονοθέσιό του, γεγονός που προκαλούσε αυξημένη κατανάλωση καυσίμου. Συνεπώς, ο Βραζιλιάνος ήταν αναγκασμένος για τους 25-30 τελευταίους γύρους να εξοικονομεί καύσιμα, μειώνοντας το ρυθμό του ανάλογα. Με αυτό ως δεδομένο, ακόμα και αν ο Massa είχε διατηρηθεί μπροστά από τον team mate του στην εκκίνηση, πιθανότατα δε θα είχε καταφέρει να νικήσει τον αγώνα.\nΟ Hamilton εντωμεταξύ, είχε πλησιάσει τις Ferrari όταν αυτές καθυστέρησαν πίσω από τον Vettel, ωστόσο όταν τα ιταλικά μονοθέσια βρέθηκαν σε καθαρή πίστα, ο Bρετανός δεν είχε τη δυνατότητα να τα πλησιάσει, επιτρέποντας στο Massa να διατηρήσει τη δεύτερη θέση μέχρι την καρό σημαία. Εντέλει, ο Hamilton προσπέρασε τον πολύ πιο αργό πλέον Vettel στον 38ο γύρο, για να πάρει την τελευταία θέση στο βάθρο. Ο Βρετανός οδηγός της McLaren δήλωσε μετά το τέλος του αγώνα ότι αν δεν είχε καθυστερήσει πίσω από τον Rosberg, ίσως είχε καταφέρει να ακολουθήσει το ρυθμό των πρωτοπόρων. Ενδέχεται να είχε απειλήσει και τον Massa, λόγω των προβλημάτων υπερθέρμανσης του μονοθεσίου του Βραζιλιάνου.\nΟ Vettel, παρά τα προβλήματα με τον κινητήρα του, συνέχισε να αγωνίζεται, γνωρίζοντας ότι θα μπορούσε να σημειώσει τουλάχιστον μερικούς βαθμούς και κατάφερε, ανεβάζοντας λίγο το ρυθμό του στους τελευταίους γύρους που υποχώρησε το φαινόμενο απώλειας ισχύος, να διατηρηθεί στην 4η θέση, εμπρός από τον Rosberg, ο οποίος έχοντας πέσει αρκετά πιο πίσω έπειτα από το pit stop του, δεν πρόλαβε να φτάσει το συμπατριώτη του και να τον απειλήσει. Ο Vettel δήλωσε ότι χωρίς το πρόβλημα στον κινητήρα θα είχε κατακτήσει τη νίκη.\nΟ Rosberg τερμάτισε 4 δευτερόλεπτα εμπρός από τον team mate του στη Mercedes, Michael Schumacher, ο οποίος είχε έναν ήσυχο αγώνα. Έπειτα από το pit stop του, είχε μια αρκετά ασφαλή διαφορά από τον Button, την οποία ο Βρετανός όμως κατάφερε να ψαλιδίσει, χωρίς ωστόσο να έχει τη δυνατότητα να απειλήσει τον 7 φορές παγκόσμιο πρωταθλητή. Ο Button πιεζόταν καθ' όλη τη διάρκεια του δεύτερου stint από τον Mark Webber, ο οποίος όμως επίσης δε μπορούσε να απειλήσει τον οδηγό της McLaren και στους τελευταίους γύρους είχε δυσκολίες να διατηρήσει το μονοθέσιό του εντός πίστας.\nΟ Alonso χαρακτήρισε τη σημερινή ως μια πολύ ιδιαίτερη ημέρα για τον ίδιο, καθώς επέστρεψε στις νίκες έπειτα από 17 μήνες και τα κατάφερε στο ντεμπούτο του με τη Ferrari, κάτι που ο ίδιος είπε πως κάνει την επιτυχία του ακόμα πιο ξεχωριστή. Ωστόσο στις δηλώσεις του τόνισε ότι το πρωτάθλημα έχει 19 αγώνες και η Ferrari νίκησε μονάχα τον πρώτο: «Δεν έχουμε κάνει τίποτα μέχρι στιγμής. Πιστεύω πως δεν είναι σημαντικό, πάντα λέω το ίδιο πράγμα, οι πρώτοι 3-4 πρώτοι αγώνες του πρωταθλήματος δεν είναι κρίσιμοι για οτιδήποτε, απλά χρειάζεσαι κάποιους καλούς βαθμούς για την ομάδα, να συνηθίσεις του κανονισμούς, τα ελαστικά, τους ίδιους τους αγώνες», όλοι παράγοντες που είναι αρκετά διαφορετικοί φέτος και φυσικά έχουν μεγάλη επίδραση στην έκβαση του αγώνα. Ο Alonso τόνισε ότι πιο σημαντική στη μάχη του πρωταθλήματος θα είναι η εξέλιξη κατά τη διάρκεια της σεζόν.\nΗ γλώσσα του σώματος του Massa στο parc ferme πρόδιδε ότι ήταν λίγο απογοητευμένος που δεν κέρδισε, αλλά στη συνέντευξη Τύπου, δήλωσε πως είναι φανταστικό να βρίσκεται στο βάθρο, ευχαρίστησε το Θεό που είναι καλά, ευχαριστώντας επίσης και αυτούς που τον υποστήριξαν τους τελευταίους μήνες. Ο Βραζιλιάνος τόνισε ότι ήταν τυχερός που ο Vettel είχε το πρόβλημά του και που ο Hamilton δεν ήταν τόσο γρήγορος στους τελευταίους γύρους.\nΟ Hamilton δήλωσε ότι το αποτέλεσμα ήταν καλύτερο από αυτό που περίμενε η ομάδα έπειτα από τις ενδείξεις των κατατακτήριων δοκιμών, ωστόσο πιστεύει ότι αν δεν είχε καθυστερήσει πίσω από το Rosberg, ίσως θα μπορούσε να έχει ακολουθήσει το γκρουπ των πρωτοπόρων. «Ήμουν πολύ ταχύτερος, αλλά είναι δύσκολο να ακολουθήσεις εδώ, προσέχοντας και τα ελαστικά. Δεν είχα τη δυνατότητα να ακολουθήσω στο πρώτο τρίτο της πίστας. Δεν υπήρχε αρκετή πρόσφυση από τα ελαστικά να κρατηθώ κοντά του». Κατά το Hamilton, σίγουρα οι καινούργιοι κανονισμοί δεν έκαναν πιο συναρπαστικό το θέαμα όσον αφορά τα προσπεράσματα.\nΤην ίδια άποψη συμμερίζεται και ο Michael Schumacher: «Tα προσπεράσματα είναι βασικά αδύνατα, εκτός και αν κάποιος κάνει λάθος. Αυτή είναι η δράση που θα έχουμε δυστυχώς, με αυτού του είδους περιβάλλον αγωνιστικής στρατηγικής». Ο Γερμανός παραδέχθηκε ότι κατέστρεψε τα ελαστικά του και πρόσθεσε ότι έπειτα από τρία χρόνια απουσίας, θα πρέπει να προσαρμοστεί στα καινούργια δεδομένα που ισχύουν στο σπορ.\nΑντίθετα, ο Jenson Button δήλωσε ότι υπήρξε υπερβολικά προσεκτικός με το πρώτο σετ ελαστικών, γεγονός που τον έκανε να απογοητευτεί που πραγματοποίησε το pit stop του τόσο νωρίς, διότι στο τέλος του πρώτου του stint, είχε τη δυνατότητα να πιέσει και να φτάσει τους Schumacher και Webber. O Βρετανός πρωταθλητής έμεινε έκπληκτος με τον αριθμό γύρων που άντεξαν τα ελαστικά, που ήταν μεγαλύτερος από αυτόν που ο ίδιος περίμενε. «Πιστεύω ότι είμαστε αρκετά καλοί στη διαφύλαξη των ελαστικών μας. Όσον αφορά το στήσιμο, το μονοθέσιο ήταν εντάξει, υπάρχουν μερικά πράγματα που πρέπει κοιτάξω για να το φέρω πιο κοντά στο δικό μου στυλ. Αλλά ήταν ένας πολύ καλός πρώτος αγώνας, είμαι πολύ ευχαριστημένος» δήλωσε ο Button, ο οποίος πρόσθεσε ότι πίεσε στους τελευταίους 20 γύρους, έφτασε τον Schumacher, αλλά δεν είχε αρκετή ταχύτητα στο δεύτερο τμήμα της πίστας για να επιτεθεί στο τρίτο.\nΟ αγώνας έμοιαζε αρκετά εξερευνητικός για όλες τις ομάδες και οι οδηγοί -τουλάχιστον στις κορυφαίες θέσεις, γιατί στο υπόλοιπο grid είδαμε μονομαχίες και μερικά προσπεράσματα- ήταν αρκετά επιφυλακτικοί. Ο πρώτος γύρος του αγώνα και το μοναδικό (για τους περισσότερους) pit stop, ήταν αρκετά κρίσιμα στοιχεία για τη διαμόρφωση της τελικής κατάταξης, αφού μονάχα εκεί είχαν την ευκαιρία οι κορυφαίοι συνδυασμοί να κερδίσουν κάποια θέση. Δυστυχώς, παρά το γεγονός ότι οι διαφορές δυναμικού ήταν αρκετά μεγάλες σε μερικές περιπτώσεις, τα προσπεράσματα ήταν σχεδόν αδύνατα μεταξύ των πρώτων. Αυτό έκανε ακόμα πιο σημαντικές τις θέσεις εκκίνησης και τη διαδικασία των κατατακτήριων δοκιμών.\nΗ δυσκολία στα προσπεράσματα και η έλλειψη θεάματος, έκαναν τον διευθυντή της McLaren, Martin Whitmarsh να κάνει επίκληση για να γίνουν άμεσες αλλαγές έτσι ώστε να βελτιωθεί η δράση στους αγώνες. Ο Βρετανός τόνισε ότι η McLaren ήταν από τις ομάδες που ήθελε να κάνει υποχρεωτικά τα δυο pit stop και πιστεύει ότι το συγκεκριμένο σημείο θα πρέπει να επανεξεταστεί. Ο Whitmarsh πιστεύει ότι αυτό μπορεί να γίνει πέραν από αλλαγή στους κανονισμούς και με έμμεσο τρόπο, μέσω της Bridgestone. Αν η ιαπωνική εταιρία φέρνει ελαστικά στους αγώνες που η μαλακή γόμα δεν αντέχει 20 γύρους και η σκληρή το μισό του αγώνα, τότε όλοι θα είναι υποχρεωμένοι να κάνουν δυο pit stop. «Tα ελαστικά βρίσκονταν πολύ πιο κοντά μεταξύ τους σε απόδοση στον αγώνα από το αναμενόμενο. Δεν υπήρχε πραγματική φθορά και ξεκινήσαμε το χορό των pit stop διότι προσπαθούσαμε να βρεθούμε εμπρός από τον Rosberg και όλοι άρχισαν να μπαίνουν (στα pits) σε εκείνο το σημείο. Ειδάλλως, βασιζόμενοι στη φθορά των ελαστικών, θα μπορούσαμε να φτάσουμε μέχρι τον 25ο γύρο ή και πιο πέρα, με την πολύ μαλακή γόμα. Αν μπορείς να το κάνεις αυτό με το πιο μαλακό ελαστικό, τότε με το πιο σκληρό μπορείς να γυρίζεις στην πίστα για όσο θέλεις» δήλωσε ο Whitmarsh.\nΟ Nico Rosberg δήλωσε ότι η πέμπτη θέση είναι ένα καλό ξεκίνημα για τον ίδιο, αν και τόνισε ότι δεν είχε καλό ρυθμό με την πολύ μαλακή γόμα στο πρώτο κομμάτι του αγώνα. O διευθυντής της Mercedes, Ross Brawn, παραδέχθηκε ότι σήμερα η ομάδα δεν είχε την ταχύτητα να διεκδικήσει μια θέση στο βάθρο.\nΟ Mark Webber αντιμετώπισε ένα πρόβλημα με τον κινητήρα του στην εκκίνηση και έχασε μια θέση εκεί, χάνοντας άλλη μια στα pit stop. Ο Αυστραλός παρομοίασε τον αγώνα με μποτιλιάρισμα και παραδέχθηκε ότι η φτωχή απόδοση στις κατατακτήριες δοκιμές καταδίκασε το αποτέλεσμα του αγώνα, τονίζοντας ότι ήταν πολύ δύσκολο να ακολουθήσει τα προπορευόμενα μονοθέσια, ωστόσο είναι αισιόδοξος, δεδομένου του δυναμικού της Red Bull.\nO Vitantonio Liuzzi, που τερμάτισε στην 9η θέση με τη Force India, σημειώνοντας τους πρώτους του βαθμούς από την επιστροφή του πέρυσι στη Formula 1 ως οδηγός, ήταν ευχαριστημένος από το σημερινό αποτέλεσμα. Ο Rubens Barricello δήλωσε ότι ήταν καλό που κατάφερε να σημειώσει ένα βαθμό, αλλά παραδέχθηκε ότι η Williams περίμενε να είναι πιο ανταγωνιστική.\nO αγώνας των Kubica και Sutil καταστράφηκε ουσιαστικά στην πρώτη στροφή. Εντυπωσιακό, στους 13 γύρους που διήρκεσε, ήταν το ντεμπούτο του Vitaly Petrov, με τη Renault. O Ρώσος βρισκόταν στην 11η θέση (από την 17η στην οποία εκκίνησε) και την υπερασπιζόταν με σθένος, όταν μπήκε στα pits και οι μηχανικοί διαπίστωσαν ότι είχε λυγίσει η εμπρός δεξιά ανάρτηση, ίσως, όπως δήλωσε ο ίδιος, από ένα άτσαλο πέρασμα πάνω από τα kerb.\nΟ Nico Hulkenberg δεν κατάφερε να εντυπωσιάσει στο ντεμπούτο του, καθώς έχασε τον έλεγχο του μονοθεσίου του στο 2ο γύρο, έκανε ένα τετ-α-κέ και έπεσε πολύ πίσω στην κατάταξη, για να τερματίσει 14ος. Το ντεμπούτο του Lucas di Grassi με τη Virgin διήρκεσε μόλις δυο γύρους, ενώ ο Karun Chandhok κατέστρεψε το μονοθέσιο της HRT στον 1ο γύρο του αγώνα και μόλις 5ο προσωπικό του στην πίστα, καθώς δε γνώριζε για την ανομοιομορφία του ασφαλτοτάπητα στις στροφές 6 και 7.\nΟ Bruno Senna πρόλαβε να κάνει 17 γύρους πριν εγκαταλείψει με καπνούς να βγαίνουν από το πίσω μέρος της HRT/Dallara. Επρόκειτο για ένα μικρό θαύμα το γεγονός ότι η ομάδα κατάφερε να παρευρεθεί στο Μπαχρέιν, το οποίο αποτέλεσε για αυτήν το shakedown του μονοθεσίου της ουσιαστικά.\nΑπό τις καινούργιες ομάδες, η Virgin αποδείχθηκε ταχύτερη, καθώς ο Timo Glock είχε προσπεράσει τον Heikki Kovalainen (που είχε κάνει πολύ καλή εκκίνηση και είχε βρεθεί στη 16η θέση), λίγο πριν εγκαταλείψει στον 16ο γύρο. Ωστόσο, τις εντυπώσεις έκλεψε η Lotus, της οποίας αμφότερα τα μονοθέσια κατετάγησαν στα τελικά αποτελέσματα, αν και ο Trulli κινούνταν 20 δευτερόλεπτα πιο αργά στους τελευταίους γύρους, προσπαθώντας να φτάσει στον τερματισμό με πρόβλημα στα υδραυλικά της Τ127. Εντούτοις, αυτό της Lotus ήταν το πιο επαγγελματικό ντεμπούτο που είδαμε από τις τρεις καινούργιες ομάδες, αφού οι Virgin χτυπήθηκαν από προβλήματα αξιοπιστίας (όπως ήταν αναμενόμενο) και η HRT βρίσκεται ακόμα πολύ πίσω και εκτός συναγωνισμού.\nΔευ 15/03/2010 - 02:42:39\nΔευ 05/04/2010 - 13:48:32\nΔευ 05/04/2010 - 18:40:52\nΠολυ καλη δουλεια Subaru.\nΤωρα που δε μπορουμε πια να παρακολουθουμε τους αγωνες μια τετοια ακριβη και λεπτομερη ενημερωση ειναι ο,τι καλυτερο για τους φιλους της F1.\nΜακαρι να εχεις το κουραγιο να συνεχισεις να μας ενημερωνεις μιας και μειναμε...(τηλεοπτικα) "μπουκαλα".\nΣαβ 17/04/2010 - 09:25:17\nGP Κίνας: Ελεύθερες δοκιμές Παρασκευής\nΟι McLaren και οι Mercedes ήταν τα ταχύτερα μονοθέσια των ελεύθερων δοκιμών Παρασκευής του Grand Prix της Κίνας, με τους οδηγούς της βρετανικής ομάδας να σημειώνουν τους ταχύτερους χρόνους των δυο περιόδων: ο Jenson Button το πρωί και ο Lewis Hamilton το απόγευμα. Στην πρωινή διαδικασία, ο Sebastian Buemi είχε ένα περίεργο ατύχημα, όταν στο τέλος της μεγάλης ευθείας αποκολλήθηκαν από το μονοθέσιό του αμφότεροι οι εμπρός τροχοί, λόγω κατάρρευσης της πλήμνης του δεξιού εμπρός ελαστικού. Ευτυχώς, ο Ελβετός δεν τραυματίστηκε, καθώς το ατύχημά του δεν ήταν σφοδρό. Η Toro Rosso ανακοίνωσε ότι το συγκεκριμένο εξάρτημα που κατέρρευσε στο μονοθέσιο του Buemi ήταν καινούργιων προδιαγραφών για αυτό τον αγώνα, ωστόσο το απόγευμα η ομάδα χρησιμοποίησε τις παλιές πλήμνες για να είναι σίγουρη για την ασφάλεια των οδηγών της. Αξιοσημείωτο επίσης είναι το γεγονός ότι ακόμα ένας κινητήρας αστόχησε στην πλάτη του Fernando Alonso στην πρωινή περίοδο, ενώ ο Ισπανός είχε προλάβει να συμπληρώσει μόλις 6 γύρους, χωρίς να έχει σημειώσει γρήγορο χρόνο. O κινητήρας που χρησιμοποιούσε ο Alonso ήταν αυτός που είχε αντικατασταθεί πριν τον αγώνα του Μπαχρέιν.\nΣτην πρωινή διαδικασία, ο Jenson Button σημείωσε την ταχύτερη επίδοση στο μέσο περίπου του 90λεπτου και για λίγη ώρα πίσω του βρισκόταν ο team mate του, Lewis Hamilton. Ωστόσο, ο Nico Rosberg κατάφερε να παρεισφρήσει μεταξύ των δυο McLaren. O Hamilton βελτίωσε περαιτέρω την επίδοσή του, αλλά όχι αρκετά για να περάσει εμπρός από τον Γερμανό. Ο Michael Schumacher, με την άλλη Mercedes κατετάγη 4ος (παρά το γεγονός ότι αναγκάστηκε να χρησιμοποιήσει και δεύτερο σετ ελαστικών, αφού στο πρώτο, σε ένα από τα ελαστικά παρουσιάστηκε απώλεια πίεσης), σημειώνοντας την ταχύτερη επίδοσή του στα τελευταία λεπτά, για να περάσει εμπρός από τον Sebastian Vettel. Στα τελευταία λεπτά κατάφερε και ο Robert Kubica να σημειώσει ταχύτερη επίδοση από τον team mate του στη Renault, Vitaly Petrov, ενώ την πρώτη 10άδα συμπλήρωσαν οι Mark Webber, Adrian Sutil και Felipe Massa. Πέραν του ατυχήματος του Buemi και της αστοχίας του κινητήρα του Alonso δεν υπήρξε κάποιο άλλο αξιοσημείωτο συμβάν. Ο Sutil δέχθηκε επίπληξη από τους αγωνοδίκες επειδή σημείωσε την ταχύτερη επίδοσή του υπό το καθεστώς κίτρινης σημαίας, ενώ και ο Schumacher βρέθηκε στο στόχαστρο για παρόμοια παράβαση, αποδείχθηκε όμως ότι ο οδηγός της Mercedes είχε επιβραδύνει αρκετά και δεν παρέβη τους κανονισμούς. Στη διαδικασία συμμετείχε και ο δοκιμαστής της Force India, Paul Di Resta (15ος), ο οποίος σήμερα είχε τα γενέθλιά του και έγινε 24 ετών.\nΟ Lewis Hamilton σημείωσε την ταχύτερη επίδοση της ημέρας στην απογευματινή διαδικασία, όταν χρησιμοποίησε στο μέσο της περίπου για πρώτη φορά την πιο μαλακή γόμα. Ο Nico Rosberg, που κατείχε μέχρι εκείνη τη στιγμή την καλύτερη επίδοση, με τη σκληρή γόμα προσπάθησε να απαντήσει στο γύρο του Hamilton, αλλά βρέθηκε περισσότερα από 2 δέκατα του δευτερολέπτου πιο πίσω από τον Βρετανό. Ο Jenson Button δεν κατάφερε να απειλήσει την κορυφή, καθώς στον πρώτο του γρήγορο γύρο με τα μαλακά ελαστικά βρήκε μπροστά του την Virgin του Lucas di Grassi, η οποία τον καθυστέρησε σημαντικά. O Michael Schumacher κατετάγη και πάλι 4ος, εμπρός από τις δυο Red Bull, ενώ Adrian Sutil, Jaime Alguersuari και Robert Kubica βρέθηκαν εμπρός από τις δυο Ferrari, οι οποίες σήμερα δοκίμαζαν για πρώτη φορά το δικό τους σύστημα που προκαλεί stalling στην πίσω αεροτομή αυξάνοντας την τελική ταχύτητα του μονοθεσίου. Το σύστημα της Ferrari, φέρει μια εισαγωγή αέρα στο μέσο περίπου του προεκταμένου καλύμματος κινητήρα της F10, το οποίο είναι πιο φουσκωμένο πλέον, για να φιλοξενεί τον αεραγωγό που προκαλεί το stalling του flap της πίσω αεροτομής. Η Ferrari σήμερα δοκίμαζε μονάχα το καινούργιο κάλυμμα κινητήρα και το σύστημα δεν ήταν λειτουργικό. Αξίζει επίσης να αναφερθεί, ότι στη Μαλαισία, η Renault παρουσίασε μια επαναστατική αναβάθμιση στην R30 (την οποία χρησιμοποιεί και στην Κίνα). Έχουμε ήδη αναφέρει ότι είχαν αναβαθμιστεί τα αεροδυναμικά βοηθήματα εμπρός από τα ψυγεία του γαλλικού μονοθεσίου (pod wings και barge boards), ωστόσο η πιο σημαντική αλλαγή, ήταν η υιοθέτηση ενός διπλού πατώματος που εκτείνεται μέχρι πίσω και βελτιώνει την τροφοδοσία αέρα προς τον διαχύτη, ο οποίος στην Κίνα έχει δεχθεί αναβαθμίσεις. Παράλληλα, η Mercedes έχει παρουσιάσει μια καινούργια πίσω αεροτομή.\nΣαβ 17/04/2010 - 09:27:33\nGP Κίνας: Τρίτη pole για τον Vettel\nO Sebastian Vettel έδωσε τον καλύτερο εαυτό του για μια ακόμα φορά τη στιγμή που μετρούσε περισσότερο και έκανε έναν πολύ καλό (αν και όχι τέλειο) γύρο στην τελευταία στιγμή του Q3, για να κατακτήσει την 3η του φετινή pole position σe τέσσερις προσπάθειες. Η Red Bull δεν έχει αφήσει μέχρι στιγμής καμία άλλη ομάδα να γευτεί τη χαρά της pole position φέτος, και με τον Mark Webber στη δεύτερη θέση, κατέλαβε την πρώτη σειρά εκκίνησης για δεύτερη φορά μέσα στο 2010. Ο Fernando Alonso θα εκκινήσει από την τρίτη θέση για τρίτη φορά φέτος. Ο Ισπανός πιστεύει ότι άντλησε το μέγιστο από τη Ferrari του, όπως θα πρέπει να πιστεύει και ο Nico Rosberg, που κατάφερε να γράψει τον 4ο χρόνο και να βρεθεί εμπρός από αμφότερες τις McLaren, οι οποίες καταλαμβάνουν την τρίτη σειρά εκκίνησης, με τον Jenson Button να αποδεικνύεται εντέλει ταχύτερος του team mate του, Lewis Hamilton, o οποίος είχε σημειώσει την ταχύτερη επίδοση στα δυο πρώτα σκέλη της διαδικασίας, ωστόσο απογοήτευσε με την επίδοσή του στο Q3. O Felipe Massa θα εκκινήσει από την 7η θέση αύριο, πλαισιωμένος στην 4η σειρά εκκίνησης από τον Robert Kubica, ο οποίος κατάφερε να κινηθεί ταχύτερα από τον Michael Schumacher με τη Mercedes. Ο Γερμανός ήταν περίπου 7 δέκατα του δευτερολέπτου πιο αργός από τον team mate του και κατάφερε να προκριθεί στο Q3 με διαφορά μόλις 33 χιλιοστών του δευτερολέπτου από τον 11ο στο δεύτερο σκέλος. Την πρώτη 10άδα συμπλήρωσε ο Adrian Sutil με τη Force India, ενώ από την 11η θέση θα εκκινήσει αύριο ο Rubens Barrichello, ο πρώτος εκ των οδηγών που έχουν το δικαίωμα να επιλέξουν με ποιο τύπο ελαστικών θα εκκινήσουν τον αγώνα.\nΗ Red Bull απέδειξε με τον καλύτερο τρόπο ότι δεν ισχύουν οι φήμες περί χρήσης συστήματος που μεταβάλλει την απόσταση της RB6 από το έδαφος, καθώς παρά τις αποσαφηνίσεις της FIA επί του συγκεκριμένου ζητήματος, η ομάδα δεν έχασε τίποτα σε απόδοση στις κατατακτήριες δοκιμές. Μάλιστα, καθώς επέστρεφε στα pits ο Vettel, ο διευθυντής της ομάδας της Red Bull, Christian Horner του είπε στον ασύρματο: «Ποιος χρειάζεται σύστημα ελέγχου της απόστασης από το έδαφος;»\nΟ Vettel λοιπόν έχει στόχο να γίνει αύριο ο πρώτος οδηγός που θα έχει νικήσει το GP Κίνας δυο φορές, καθώς στα έξι χρόνια ιστορίας του αγώνα, έχουν υπάρξει έξι διαφορετικοί νικητές. Ο γύρος που χάρισε την pole στο Γερμανό, δεν ήταν άψογος, καθώς έχασε το άπεξ τριών στροφών, ωστόσο ήταν αρκετός για να του χαρίσει την πρώτη θέση εκκίνησης. Ο Vettel παραδέχθηκε ότι δεν ήταν ικανοποιημένος από το στήσιμο του μονοθεσίου του, ακόμα και μετά τις ελεύθερες δοκιμές Σαββάτου και κατά συνέπεια, επέλεξε να υιοθετήσει μερικές από τις ρυθμίσεις τις οποίες είχε προτιμήσει ο team mate του, οι οποίες λειτούργησαν ιδανικά για τον ίδιο, που μέχρι τη διαδικασία κατατακτήριων δοκιμών, αντιμετώπιζε αρκετά προβλήματα στο πρώτο τμήμα της πίστας. Ο Vettel είναι σίγουρος ότι θα βρέχει αύριο και απλά το ζήτημα είναι πότε θα αρχίσει να συμβαίνει αυτό στη διάρκεια του αγώνα.\nΠαρά το γεγονός ότι δεν κατάφερε να κατακτήσει την pole, ο Μark Webber ήταν ευχαριστημένος από το γύρο του στο Q3, καθώς όπως δήλωσε, έδωσε τα πάντα. Ο Αυστραλός τόνισε ότι υπήρχαν αρκετά καινούργια εξαρτήματα που είχαν καθυστερήσει να φτάσουν στην Κίνα, λόγω της σκόνης από το ηφαίστειο της Ισλανδίας, που απαγόρευε την απογείωση πτήσεων από την Αγγλία, όπου βρίσκεται η βάση της ομάδας. Εντέλει, τα καινούργια εξαρτήματα έφτασαν στην Κίνα εχθές το βράδυ και οι μηχανικοί της ομάδας κατέβαλαν μεγάλη προσπάθεια για να τα τοποθετήσουν στο μονοθέσιο εγκαίρως. Αξίζει να σημειωθεί ότι η RB6 έφερε σήμερα καινούργια αεροδυναμικά βοηθήματα κάτω από τα ψαλίδια της εμπρός ανάρτησης, τα οποία διαμορφώνουν ένα τούνελ Venturi κάτω από το ρύγχος του μονοθεσίου, αυξάνοντας τα επίπεδα παραγωγής αρνητικής άντωσης.\nΓια τρίτη φορά σε τέσσερις αγώνες, ο Fernando Alonso εκκινεί από την τρίτη θέση, δηλώνοντας ότι κατάφερε να αντλήσει το μέγιστο από το μονοθέσιο της Ferrari στις κατατακτήριες δοκιμές. Ο Ισπανός δήλωσε ότι η F10 συμπεριφέρεται καλύτερα με περισσότερα καύσιμα στο ρεζερβουάρ της, διαθέτοντας καλύτερο ρυθμό στον αγώνα, σε σύγκριση με την ταχύτητά της στον ένα γύρο. Ο Alonso πρόσθεσε ότι προτιμάει τη σκληρή γόμα ελαστικών (παρά το γεγονός ότι δεν τη χρησιμοποίησε στο Q3), καθώς η μαλακή είναι δύσκολη στη χρήση της, ενώ δήλωσε ευχαριστημένος από τα πλεονεκτήματα που προσφέρει το καινούργιο αεροδυναμικό πακέτο που έφερε η Ferrari στην Κίνα.\nKαινούργια εξαρτήματα στο μονοθέσιό της διαθέτει αυτό το σαββατοκύριακο και η Mercedes (μεταξύ τους και μια καινούργια πίσω αεροτομή). Ο Nico Rosberg, που κινήθηκε μόλις 10 χιλιοστά του δευτερολέπτου πιο αργά από τον Alonso, δήλωσε ότι η 4η θέση στη σειρά εκκίνησης αποτελεί μια ευχάριστη έκπληξη και πιστεύει ότι η γερμανική ομάδα πραγματοποίησε ένα βήμα προόδου αυτό το σαββατοκύριακο.\nΟ Jenson Button, που θα καταλάβει την 5η θέση εκκίνησης στον αυριανό αγώνα, δήλωσε ότι αντιμετώπιζε προβλήματα με τα ελαστικά του στις κατατακτήριες δοκιμές, καθώς είχε δυσκολίες να τα προθερμάνει και στην αρχή των γρήγορων προσπαθειών του ήταν πολύ κρύα, ενώ στο τέλος του γύρου υπερθερμαίνονταν. Αξίζει να σημειωθεί, ότι ο Βρετανός σημείωσε την ταχύτερη επίδοσή του με ένα χρησιμοποιημένο σετ ελαστικών μαλακής γόμας. Στην τελευταία του προσπάθεια, η κατάσταση βελτιώθηκε, καθώς πειραματιζόταν με τις ρυθμίσεις του διαφορικού και της εμπρός αεροτομής, ωστόσο ήταν πλέον πολύ αργά, όπως δήλωσε ο ίδιος. Ο Button πιστεύει το στήσιμο που έχει επιλέξει για το μονοθέσιό του θα αποδίδει καλά αύριο και σε περίπτωση βροχής, γεγονός που σημαίνει ότι ίσως έχει επιλέξει υψηλότερα επίπεδα παραγωγής αρνητικής άντωσης.\nΑπογοητευμένος από την 6η θέση που κατέλαβε ήταν ο Lewis Hamilton, καθώς πίστευε ότι είχε τη δυνατότητα να διεκδικήσει την pole position σήμερα, έχοντας σημειώσει τον ταχύτερο χρόνο στα δυο πρώτα σκέλη της διαδικασίας κατατακτήριων δοκιμών. Ωστόσο, στο Q3, παρά το γεγονός ότι τα ελαστικά του συμπεριφέρονταν κανονικά, η McLaren του αποσταθεροποιούνταν πολύ και το εμπρός μέρος της ακουμπούσε στο έδαφος. Ο γύρος του Βρετανού στο Q3 ήταν 3 δέκατα του δευτερολέπτου πιο αργός από τις εκτιμήσεις της ομάδας.\nΑμφότεροι οι οδηγοί της McLaren αντιμετώπισαν προβλήματα με το κιβώτιό τους, το οποίο επέλεγε νεκρά από μόνο του. Ωστόσο η βρετανική ομάδα δεν ανησυχεί, διότι το φαινόμενο παρουσιάστηκε μονάχα σε αργούς γύρους εξόδου από τα pits και δεν εμφανίστηκε στις γρήγορες προσπάθειες των οδηγών.\nΟ Felipe Massa ήταν επίσης απογοητευμένος από την 7η θέση στη σειρά εκκίνησης, καθώς συνάντησε κίνηση στη γρήγορη προσπάθειά του, ενώ διέπραξε ένα λάθος στην τελευταία στροφή, που του κόστισε μερικά δέκατα του δευτερολέπτου. Λόγω των πολύ μικρών διαφορών που χώριζαν τους κορυφαίους συνδυασμούς, οι δυο προαναφερθέντες παράγοντες κόστισαν αρκετές θέσεις στο Βραζιλιάνο.\nΟ Robert Kubica, που αύριο θα εκκινήσει από την 8η θέση, δήλωσε ότι σήμερα απέδωσε καλύτερα από οποιαδήποτε άλλη φορά φέτος, καθώς ήταν ιδιαίτερα ευχαριστημένος από τους γύρους που έκανε στο Q3, που τον έφεραν εμπρός από την Mercedes του Schumacher. H Renault αποφάσισε να μη χρησιμοποιήσει στον αγώνα τον καινούργιο διαχύτη που έχει φέρει στην Κίνα, προτιμώντας να κάνει περισσότερες δοκιμές μαζί του, πριν τον φέρει στο αγωνιστικό ντεμπούτο του.\nΟ Michael Schumacher ήταν απογοητευμένος από την 9η θέση στην οποία κατετάγη και δήλωσε ότι δεν ήταν αρκετά γρήγορος σε συγκεκριμένους τομείς της πίστας, αντιμετωπίζοντας δυσκολίες σε μερικές εξόδους στροφών με την πρόσφυση στον πίσω άξονα της Mercedes του.\nΟ Adrian Sutil ήταν ευχαριστημένος από τη 10η θέση, ωστόσο δήλωσε ότι η Force India υστερεί λίγο σε πρόσφυση στο μεσαίο τμήμα της πίστας, παρουσιάζοντας υπερστροφή, γεγονός που κάνει δύσκολη την οδήγησή της στο όριο. Ο team mate του, Vitantonio Liuzzi, δεν κατάφερε να κάνει έναν καθαρό γύρο στο Q1 και αποκλείστηκε από τη συνέχεια της διαδικασίας, παραμένοντας στη 18η θέση.\nΟ Rubens Barrichello με τη Williams, θα εκκινήσει αύριο από την 11η θέση, έχοντας το πλεονέκτημα επιλογής ελαστικών σε σχέση με τους προπορευόμενούς του. Η διαφορά του Βραζιλιάνου από τον 10ο στο Q2, Michael Schumacher ήταν μόλις 33 χιλιοστά του δευτερολέπτου και ο ίδιος δήλωσε ότι αυτή ήταν η καλύτερη διαδικασία κατατακτήριων δοκιμών της ομάδας φέτος. Η Williams αντικατέστησε τον κινητήρα του Barrichello μεταξύ των πρωινών ελεύθερων δοκιμών και των κατατακτήριων. Επιπλέον, η ομάδα πειραματίστηκε με τη δική της ερμηνεία του συστήματος stalling της πίσω αεροτομής στις ελεύθερες δοκιμές, καθώς τα καινούργια εξαρτήματα που το απαρτίζουν (προεκταμένο κάλυμμα κινητήρα, πίσω αεροτομή) είχαν κολλήσει στα τελωνεία της Κίνας. Από φωτογραφίες, φαίνεται ότι υπάρχει μια οπή στον αφρό των προστατευτικών γύρω από το κεφάλι του οδηγού (πίσω δεξιά), η οποία κατά πάσα πιθανότητα είναι αυτή που επιτρέπει στον οδηγό να ενεργοποιεί το σύστημα.\nΠίσω από τον Barrichello θα παραταχθούν αύριο οι δυο Toro Rosso, με τον Sebastien Buemi να έχει επιλέξει για το μονοθέσιό του ένα στήσιμο συμβιβασμού, το οποίο θα του προσφέρει κάποιο πλεονέκτημα εφόσον βρέξει αύριο.\nΟ Vitaly Petrov, είχε καταστρέψει το εμπρός μέρος της Renault του στις πρωινές ελεύθερες δοκιμές του Σαββάτου, έπειτα από μια έξοδο στην τελευταία στροφή, ωστόσο οι μηχανικοί κατάφεραν να επισκευάσουν το μονοθέσιό του και ο Ρώσος κατετάγη στη 14η θέση για τον αυριανό αγώνα. Ο Nico Hulkenberg (16ος) βρέθηκε μεταξύ των δυο Sauber, ενώ ο Timo Glock με τη Virgin ήταν ο ταχύτερος οδηγός των καινούργιων ομάδων, εμπρός από τον Jarno Trulli με τη Lotus. Ο Karun Chandhok κατετάγη τελευταίος, συνεπώς η ποινή 5 θέσεων που του είχε επιβληθεί δεν έχει καμία συνέπεια. Η HRT έσπασε μια από τις σφραγίδες της FIA επισκευάζοντας το κιβώτιο του μονοθεσίου του Ινδού εχθές το βράδυ, παραβαίνοντας τους κανονισμούς, αφού δεν ήταν παρών υπεύθυνος της FIA όταν πραγματοποιούνταν οι επισκευές.\nΘα υπάρξει ζωντανή μετάδοση του αγώνα της Κυριακής, στις 9:30 το πρωί (η εκκίνηση θα δοθεί στις 10:00 ώρα Ελλάδας) από τον Alpha.\nΣαβ 17/04/2010 - 11:08:44\nο Sebastian Buemi ποσους αγιους ειχαι μαζι του\nΣαβ 17/04/2010 - 18:26:52\nΤους αγιους Σαραντα σιγουρα. Ισως και μερικους ακομα.\nΔευ 19/04/2010 - 10:28:42\nGP Κίνας: Θρίαμβος του Button στο 1-2 της McLaren\nΟ Jenson Button έγινε ο πρώτος οδηγός που κατακτά φέτος δυο νίκες, οδηγώντας σχεδόν αλάνθαστα στις πολύ δύσκολες συνθήκες που επικρατούσαν στην Κίνα, ακόμα και όταν τα ελαστικά του παρέδωσαν το πνεύμα στους τελευταίους γύρους. Σε έναν επεισοδιακό αγώνα με μικτές καιρικές συνθήκες, ο Βρετανός ακολούθησε τη σωστή στρατηγική, χωρίς να κάνει περιττές στάσεις στα pits, σε αντίθεση με τους περισσότερους κορυφαίους συνδυασμούς, για να δει πρώτος την καρό σημαία.\nΜε τη νίκη αυτή, ο Βρετανός πέρασε επικεφαλής στη βαθμολογία, ενώ το θρίαμβο της McLaren συμπλήρωσε ο Lewis Hamilton, ο οποίος πραγματοποίησε μια καταπληκτική ανάκαμψη με επιθετική οδήγηση και πολλά προσπεράσματα για μια ακόμα φορά, για να τερματίσει στη δεύτερη θέση, ακριβώς πίσω από τον team mate του, παρά το γεγονός ότι σταμάτησε στα pits δυο φορές περισσότερες από το συμπατριώτη του. Ωστόσο, απομένει η απόφαση των αγωνοδικών, όσον αφορά τη μονομαχία του Hamilton με τον Sebastian Vettel στο pit lane, όπου ο οδηγός της McLaren παρέμενε δίπλα στο Γερμανό, κινούμενος πάνω στην εσωτερική λωρίδα, η οποία ουσιαστικά είναι ο χώρος εργασίας των μηχανικών στα pits, δημιουργώντας μια πιθανώς επικίνδυνη κατάσταση. Παρά το γεγονός ότι οι περισσότεροι πίστευαν ότι ο Button δε θα μπορούσε να απειλήσει τον Hamilton φέτος στην εσωτερική μάχη της McLaren, o Βρετανός περυσινός Πρωταθλητής έχει κάνει πολύ καλύτερο ξεκίνημα στη φετινή σεζόν από τον καινούργιο του team mate, που δεν έχει καταφέρει να γευτεί τη χαρά της νίκης μέχρι στιγμής φέτος. Με το αποτέλεσμα του GP της Κίνας, η McLaren έγινε η τρίτη διαφορετική ομάδα (έπειτα από τη Ferrari και τη Red Bull) που σημειώνει φέτος 1-2, στους μόλις τέσσερις αγώνες που έχουν διεξαχθεί μέχρι στιγμής στη σεζόν.\nΤο βάθρο συμπλήρωσε ο Nico Rosberg με τη Mercedes, έπειτα από ακόμα μια εξαιρετική εμφάνιση, ακολουθώντας τη σωστή στρατηγική και παραμένοντας επικεφαλής στο πρώτο μισό του αγώνα. Με αυτό τον τρόπο, ο Γερμανός οδηγός της Mercedes πέρασε στη δεύτερη θέση της βαθμολογίας. Στην 4η θέση τερμάτισε ο Fernando Alonso, ο οποίος βιάστηκε υπερβολικά στην εκκίνηση, ξεκινώντας πριν σβήσουν τα κόκκινα φώτα και πλήρωσε το τίμημα, όντας αναγκασμένος από τους αγωνοδίκες να εκτίσει ποινή διέλευσης από το pit lane. Στη συνέχεια, ο Ισπανός ανέκτησε πολλές θέσεις, για να περιορίσει τη βαθμολογική απώλεια.\nΑκόμα έναν εκπληκτικό αγώνα πραγματοποίησε ο Robert Kubica με τη Renault, ακολουθώντας και αυτός τη σωστή στρατηγική, για να σημειώσει 10 βαθμούς, από την 5η θέση. Απογοητευτική ήταν η 6η θέση στην οποία τερμάτισε ο poleman του αγώνα, Sebastian Vettel, με τους οδηγούς της Red Bull να έχουν εκκινήσει από την πρώτη σειρά εκκίνησης και να καταλήγουν στις θέσεις 6 και 8, με τον Mark Webber να παλεύει με τα φθαρμένα ελαστικά του στους τελευταίους γύρους και να χάνει μια θέση από τον Vitaly Petrov.\nO Ρώσος οδηγός της Renault πραγματοποίησε τον καλύτερο μέχρι στιγμής αγώνα του στην καριέρα του στη Formula 1, καθώς στην πρώτη φορά που κατάφερε να τερματίσει, σημείωσε και 6 βαθμούς, έχοντας παραμείνει για πολύ ώρα πίσω από τον team mate του στην 4η θέση. Διέγραψε ένα τετ-α-κέ που του κόστισε δυο θέσεις λίγο μετά το μέσο του αγώνα, ωστόσο πάλεψε σκληρά στους τελευταίους γύρους, προσπερνώντας τους Schumacher και Webber, για να τερματίσει 7ος.\nΠίσω από τον Αυστραλό οδηγό της Red Bull τερμάτισε ο Felipe Massa, ο οποίος έκανε έναν αρκετά ανώνυμο αγώνα, χωρίς να καταφέρει να βρεθεί ποτέ κοντά στην κορυφή. Αποφασιστική στιγμή για το Βραζιλιάνο ήταν η ταυτόχρονη είσοδός του στα pits με τον team mate του, Fernando Alonso. Ο Ισπανός κατάφερε να προσπεράσει τον Massa στην είσοδο του pit lane ωθώντας την άλλη Ferrari στο γρασίδι και αναγκάζοντας τον Βραζιλιάνος να περιμένει από πίσω του για όση ώρα ο ίδιος άλλαζε ελαστικά.\nΤον τελευταίο βαθμό της ημέρας σημείωσε ο Michael Schumacher, ο οποίος παρά τις γνωστές ικανότητές του στη βροχή, σήμερα δεν κατάφερε να εντυπωσιάσει, ιδιαίτερα σε σύγκριση με τον αγώνα του team mate του, ενώ έχασε δυο θέσεις στους τελευταίους 4 γύρους, αντιμετωπίζοντας δυσκολίες με τη συμπεριφορά των ελαστικών του.\nΗ εκκίνηση δόθηκε υπό ψιχάλες, ωστόσο όλοι οι οδηγοί επέλεξαν να ξεκινήσουν με σλικ ελαστικά. Ένα ατύχημα στην πρώτη στροφή, στο οποίο ενεπλάκησαν οι Liuzzi, Kobayashi και Buemi, ανάγκασε την επέμβαση του αυτοκινήτου ασφαλείας, μέχρι να απομακρυνθούν τα θραύσματα των μονοθεσίων των προαναφερθέντων πιλότων. Ο Alonso, έχοντας ξεκινήσει πριν σβήσουν τα κόκκινα φώτα, είχε τεθεί επικεφαλής, εμπρός από τον Webber, ο οποίος είχε προσπεράσει τον poleman και team mate του στη Red Bull, Sebastian Vettel.\nΠολλοί οδηγοί, βλέποντας τη βροχή να εντείνεται, κατευθύνθηκαν προς τα pits για να εφοδιαστούν με ενδιάμεσα ελαστικά υπό το καθεστώς αυτοκινήτου ασφαλείας. Μεταξύ αυτών ήταν οι οδηγοί της Red Bull (με τον Vettel να χάνει αρκετό χρόνο, καθώς περίμενε υπομονετικά πίσω από τον Webber μέχρι να ολοκληρωθεί η αλλαγή ελαστικών του Αυστραλού), ο Alonso, o Schumacher, ο Sutil και ο Hamilton, ο οποίος μάλιστα αποφάσισε την τελευταία στιγμή να εισέλθει στο pit lane και χρησιμοποίησε το χώρο διαφυγής για να κατευθυνθεί προς αυτό.\nΗ επιλογή των προαναφερθέντων άφησε επικεφαλής του αγώνα τον Nico Rosberg, με τον Button να τον ακολουθεί και πίσω από τον Βρετανό τις δυο Renault. Στον 6ο γύρο, με τη βροχή να υποχωρεί και πάλι, αποδείχθηκε ότι η επιλογή τοποθέτησης ενδιάμεσων ελαστικών ήταν λανθασμένη και όσοι την είχαν ακολουθήσει, μπήκαν ξανά στα pits για να φορέσουν ξανά σλικ ελαστικά στα μονοθέσιά τους, χάνοντας αρκετό χρόνο. Ο Alonso εξέτισε και την ποινή διέλευσης από το pit lane που του επιβλήθηκε λόγω αντικανονικής εκκίνησης και έχασε ακόμα περισσότερες θέσεις.\nΟι Hamilton και Vettel εισήλθαν ταυτόχρονα στα pits για την μετάβαση στα σλικ ελαστικά, με τον Βρετανό να προσπερνάει τη Red Bull στην είσοδο του pit lane. Ωστόσο, οι μηχανικοί της αυστριακής ομάδας ήταν ταχύτεροι και ο Vettel ολοκλήρωσε πρώτος το pit stop του. Ο Hamilton, εξερχόμενος από το box της McLaren, προσπάθησε να πιέσει το Γερμανό, ο οποίος κινούνταν κανονικά στην αποκαλούμενη γρήγορη λωρίδα του pit lane. O Hamilton αντιθέτως, κινούνταν στο μπλε διαχωριστικό μεταξύ της γρήγορης λωρίδας και το χώρο εργασίας των μηχανικών στα box (κάτι που, φυσικά, δεν προβλέπεται), προκαλώντας μια πιθανώς επικίνδυνη κατάσταση. O Vettel μάλιστα, στρίμωξε τον Hamilton στα δεξιά για να εξασφαλίσει τη θέση του. Οι αγωνοδίκες έκριναν ότι το συγκεκριμένο συμβάν θα έπρεπε να εξεταστεί έπειτα από το πέρας του αγώνα, για να ακούσουν την άποψη αμφότερων των οδηγών όσον αφορά το τι συνέβη. Εντέλει, αμφότεροι οι οδηγοί επιπλήχθηκαν από τους αγωνοδίκες για επικίνδυνη οδήγηση.\nΕπιστρέφοντας στην πίστα, αρκετές θέσεις πιο πίσω, το δίδυμο Vettel-Hamilton κατάφερε να περάσει εμπρός από τον Webber, ο οποίος δεν ήταν πλέον το ίδιο γρήγορος με τον team mate του. Στη συνέχεια, ο Vettel έφτασε τον Sutil, ο οποίος εκμεταλλευόμενος την ανώτερη τελική ταχύτητα της Force India, αντιστάθηκε σθεναρά. Η δυσκολία του Vettel να προσπεράσει τον Sutil, επέτρεψε στον Hamilton να περάσει εμπρός και από τους δυο με μια κίνηση στη φουρκέτα. Αμφότερες οι Red Bull κατάφεραν να προσπεράσουν τη Force India στη συνέχεια, ωστόσο ο Hamilton κινούνταν πλέον πάνω από 1 δευτερόλεπτο στο γύρο ταχύτερα από τον Vettel και επόμενος στόχος του Βρετανού ήταν πια ο Schumacher, τον οποίο προσπέρασε. Το ίδιο έκανε λίγο αργότερα και ο Vettel.\nEντωμεταξύ, στη μάχη για την πρωτοπορία, ο Rosberg είχε αναπτύξει μια διαφορά 4,5 δευτερολέπτων από τον Button, ωστόσο τα ελαστικά της Mercedes φθείρονταν ταχύτερα από αυτά της McLaren, οδηγώντας τον Γερμανό στο λάθος στον 19ο γύρο. Ο Rosberg έχασε τον έλεγχο του μονοθεσίου του στα φρένα για τη στροφή 9 και βγήκε εκτός πίστας, καθώς ο ασφαλτοτάπητας είχε αρχίσει να γλιστράει αρκετά, λόγω της επιστροφής της βροχής. Ο Γερμανός έχασε με αυτό τον τρόπο αρκετό χρόνο για να επιτρέψει στον Button να τον πλησιάσει και να τον προσπεράσει για να τεθεί επικεφαλής.\nΣύντομα, όλοι οι οδηγοί κατευθύνθηκαν προς τα pits για να κάνουν τη μετάβαση στα ενδιάμεσα ελαστικά, αφού η πίστα ήταν πλέον βρεγμένη. Σε αυτή την εξόρμηση προς τα pits, o Alonso κατάφερε να προσπεράσει τον team mate του, Massa, στην είσοδο του pit lane (εξωθώντας τον στο γρασίδι) καθυστερώντας τον Βραζιλιάνο, που ήταν αναγκασμένος να περιμένει να ολοκληρωθεί το pit stop της άλλης Ferrari. Εντωμεταξύ, ο Button είχε ξεκινήσει να χτίζει τη διαφορά του, όταν το αυτοκίνητο ασφαλείας επενέβη για δεύτερη φορά, αφότου αποκολλήθηκε η εμπρός αεροτομή της Toro Rosso του Jaime Alguersuari, γεμίζοντας θραύσματα την πίστα και την είσοδο του pit lane.\nΌταν το αυτοκίνητο ασφαλείας επέστρεψε στα pits, σηματοδοτώντας την επανέναρξη του αγώνα, ο Button, προσπαθώντας να αιφνιδιάσει τους αντιπάλους του, επιβράδυνε υπερβολικά (σταματώντας σχεδόν) πριν τη φουρκέτα, γνωρίζοντας ότι κανείς δεν έχει το δικαίωμα να τον προσπεράσει πριν την γραμμή εκκίνησης/τερματισμού και προκάλεσε ένα μικρό χάος πίσω του, αφού ο Hamilton βγήκε στιγμιαία εκτός πίστας για να αποφύγει την επαφή με τους προπορευόμενούς του. Δεν υπήρξαν επιπτώσεις από την κίνηση αυτή, ωστόσο στο στρίμωγμα της τελευταίας στροφής πριν την επανεκκίνηση, ο Hamilton ώθησε εκτός πίστας τον Webber, με τον Αυστραλό να χάνει αρκετές θέσεις.\nΣτους επόμενους γύρους, ο Hamilton οδήγησε εκπληκτικά, κινούμενος σε δικό του ρυθμό, προσπερνώντας τον Schumacher (ξανά), τον Petrov (αυτή τη φορά χωρίς τα -επικίνδυνα- κόλπα που έκανε στη Μαλαισία) και τον Kubica, για να βρεθεί πίσω από τον Rosberg, με τον οποίο ξεκίνησε να μονομαχεί. Πίσω του, οι Alonso και Vettel μιμούνταν το παράδειγμά του, προσπερνώντας και αυτοί τους Schumacher και Petrov, με τον Ρώσο να τους διευκολύνει το έργο, διαγράφοντας ένα θεαματικό τετ-α-κέ που, ευτυχώς για τον ίδιο, δεν είχε περαιτέρω συνέπειες.\nΟ Hamilton είχε φτάσει σε απόσταση αναπνοής τον Rosberg, πιέζοντάς τον. Μάλιστα, κατάφερε να τον προσπεράσει για μερικά μέτρα στον 36ο γύρο, ωστόσο ο Γερμανός πέρασε και πάλι μπροστά. Ενόσω οι δυο τους μονομαχούσαν, ο Button βρήκε την ευκαιρία να αυξήσει τη διαφορά του από τη Mercedes στα 7 δευτερόλεπτα. Εντούτοις, έπειτα από την αρχική πίεση που άσκησε ο Hamilton στον Rosberg, άρχισε να αντιμετωπίζει προβλήματα με τα ελαστικά του. Συνεπώς, αποφάσισε να κατευθυνθεί προς τα pits για να τα αντικαταστήσει με ένα φρέσκο σετ ενδιάμεσων. Ο Rosberg μιμήθηκε το παράδειγμα του Βρετανού στον επόμενο γύρο, ωστόσο επέστρεψε στην πίστα πίσω από αμφότερες τις McLaren, έχοντας χάσει τη δεύτερη θέση. Από εκεί και ύστερα, οι δυο McLaren είχαν τον αγώνα υπό τον έλεγχό τους, χωρίς να μονομαχήσουν μεταξύ τους.\nΜέσω της διαδικασίας των pit stop, ο Alonso πέρασε εμπρός από τον Kubica, για να ανέβει στην 4η θέση και άρχισε να ψαλιδίζει γοργά (με ρυθμό ανώτερο του ενός δευτερολέπτου στο γύρο) την απόσταση που τον χώριζε από τον Rosberg. Ο Ισπανός έφτασε σύντομα ακριβώς πίσω από τη Mercedes αλλά στη συνέχεια δεν είχε τη δυνατότητα να πλησιάσει αρκετά για να επιχειρήσει κάποιο προσπέρασμα.\nΜπροστά, οι δυο McLaren δεν μονομαχούσαν μεταξύ τους και ο Button διέθετε μια διαφορά 10 περίπου δευτερολέπτων, μέχρι που στον 51ο γύρο είχε μια μικρή έξοδο από την πίστα. Αυτό επρόκειτο να αποτελέσει το μοναδικό λάθος του περυσινού Πρωταθλητή στον αγώνα της Κίνας. Παρά την έξοδο, ο Button διατηρήθηκε επικεφαλής, ωστόσο, στους υπόλοιπους 5 γύρους που απέμεναν μέχρι την καρό σημαία αντιμετώπιζε προβλήματα με τα ελαστικά του, ανήμπορος να αναπτύξει σε αυτά τις κατάλληλες θερμοκρασίες για τη σωστή λειτουργία τους. Ωστόσο, με τον Hamilton να μην επιτίθεται και να καλύπτει τα νώτα του team mate του, η νίκη του Button και το 1-2 της McLaren ήταν ασφαλή.\nΣτους τελευταίους γύρους, ήταν προφανές ότι ο Schumacher αντιμετώπιζε προβλήματα με τα ελαστικά του, επιτρέποντας στον Petrov να τον πλησιάσει και να τον προσπεράσει. Στη συνέχεια, ήταν η σειρά του Massa να πιέσει τον πρώην team mate του, ο οποίος τον ώθησε εκτός πίστας στην πρώτη τους μάχη. Εντέλει, ο Massa κατάφερε να περάσει εμπρός από τη Mercedes του Γερμανού στον προτελευταίο γύρο, αποσπώντας του την 9η θέση. Ο Petrov κατάφερε στο τέλος να ανέβει στην 7η θέση, αφού ένα στιγμιαίο γλίστρημα του Webber του άνοιξε την πόρτα που χρειαζόταν για να προσπεράσει την Red Bull του Αυστραλού.\n«Για εμένα, αυτή ήταν η καλύτερη νίκη μου, λόγω των πολύ σκληρών συνθηκών. Δεν είναι τύχη το γεγονός ότι βρεθήκαμε στην κορυφή σήμερα. Κάναμε τις σωστές επιλογές ανάλογα με τις συνθήκες».\n«Ήταν δύσκολα στην αρχή, ο καιρός δεν ήταν εύκολος για να λάβεις την απόφαση να αλλάξεις ελαστικά. Πήρα πολύ αργά την απόφαση, όταν νόμισα ότι άκουσα ένα σχόλιο από τον ασύρματο και μπήκα στα pits, όταν βρισκόμουν στη μέση της τελευταίας στροφής. Ήταν ξεκάθαρο πως δεν επρόκειτο για τη σωστή επιλογή».\nΓια το συμβάν με τον Vettel: «Σε ό,τι αφορά εμένα, πιστεύω ότι ήταν εντάξει. Με έσπρωχνε λίγο προς τα δεξιά και σπρώχναμε τους τροχούς μας. Κατά τα άλλα ήταν δίκαιο».\n«Πιστεύω ότι ήταν καλή απόφαση. Εφάρμοσα τη συμβουλή της ομάδας και του αρχιμηχανικού μου και εντέλει αποφάσισα να το προσπαθήσω και να παραμείνω έξω με τα σλικ, όταν εμφανίστηκε η πρώτη βροχή».\n«Σε έναν αγώνα σαν και αυτόν, τα πάντα μπορούν να συμβούν. Κάναμε πέντε pit stop για να αλλάξουμε ελαστικά, το οποίο είναι σίγουρα ασυνήθιστο: εντέλει, νομίζω ότι πήραμε τις σωστές αποφάσεις την κατάλληλη ώρα. Έκανα ένα σοβαρό λάθος στην εκκίνηση, καθώς τα ανακλαστικά μου με απογοήτευσαν και έφυγα νωρίς. Δε μου έχει ξανασυμβεί και είμαι πολύ απογοητευμένος με τον εαυτό μου. Το προσπέρασμα επί του Felipe; Εάν δεν ήταν team mate μου δε θα υπήρχε πολλή συζήτηση για αυτό και για εμένα ήταν μια φυσιολογική κίνηση. Σίγουρα δεν πρόκειται να επηρεάσει τις σχέσεις μας».\n«H κρίσιμη στιγμή του αγώνα μου ήταν όταν το αυτοκίνητο ασφαλείας μπήκε στην πίστα, γεγονός που τερμάτισε τις ελπίδες μου για ένα βάθρο, γιατί έχασα τη μεγάλη διαφορά που είχα από τα μονοθέσια πίσω μου. Οπότε, αν και είμαι ευχαριστημένος που τερμάτισα 5ος, νιώθω λίγο απογοητευμένος που έχασα ένα βάθρο».\n«Ήταν ένας πολύ δύσκολος αγώνας για εμάς και οι δυο μας παλεύαμε αρκετά σε συγκεκριμένες συνθήκες. Πρέπει να κατανοήσουμε γιατί δεν είχαμε τη δυνατότητα, ειδικά στην επανεκκίνηση, να βρούμε το ρυθμό μας άμεσα. Υπολειπόμασταν λίγο σε θερμοκρασία στα ελαστικά. Πορφανώς, οι βασικοί μας αντίπαλοι τερμάτισαν μπροστά μας και αυτό δεν είναι καλό».\nΓια το συμβάν με τον Hamilton: «Στο pit stop, βρισκόμουν μπροστά, δεν ξέρω γιατί ήταν πρόθυμος να με ακουμπήσει. Δεν καταλαβαίνω, γιατί ήμουν λίγο μπροστά».\n«Eίμαι ευχαριστημένος που τερμάτισα τον πρώτο μου αγώνα στη Formula 1 και σημείωσα τους πρώτους μου βαθμούς».\n«Mας κατατρόπωσαν, οπότε ήταν ένα πολύ δύσκολο GP για εμάς. Δεν ήμασταν αρκετά γρήγοροι, πολύ απλά. Ξέρουμε που χάνουμε και πρέπει να το βελτιώσουμε».\n«Ήταν ένας πολύ περίπλοκος αγώνας και προφανώς, δε μπορώ να είμαι ευχαριστημένος με το αποτέλεσμα. Όσον αφορά το προσπέρασμα που έκανε ο Fernando, κατέληξα σε μια λίμνη νερού, εξερχόμενος από τη φουρκέτα και έχασα για λίγο τον έλεγχο του μονοθεσίου: κατάφερε να πάρει την εσωτερική, προσπερνώντας με καθώς μπαίναμε στο pit lane. Έχασα μερικές θέσεις λόγω αυτού, καθώς έπρεπε να περιμένω το pit stop του να τελειώσει. Στους τελευταίους γύρους είχα μεγάλα προβλήματα με τα ελαστικά, αλλά ο Michael είχε ακόμα χειρότερα από εμένα και κατάφερα να τον προσπεράσω».\n«O σημερινός, ήταν ένας από αυτούς τους αγώνες που δε θες να θυμάσαι, όπως όλο το σαββατοκύριακο. Πρέπει να το λάβεις ως ακόμα μια εμπειρία και να το δεχθείς, ακόμα και αν είναι απογοητευτικό που δεν είχα τη δυνατότητα να αξιοποιήσω τα ελαστικά μου καλύτερα. Η στρατηγική μου σε αυτό τον τομέα δεν ήταν εντυπωσιακή, καθώς στους τελευταίους 10 γύρους τα ελαστικά μου είχαν απλά καταστραφεί και έμοιαζαν περισσότερο με σλικ, παρά με ενδιάμεσα. Ήμουν ένας από εκείνους του οδηγούς που είχαν τοποθετήσει το τελευταίο σετ αρκετά νωρίς και θα έπρεπε να το έχουμε κάνει διαφορετικά αυτό και να τοποθετήσουμε τα ελαστικά καλύτερα. Όπως φαντάζεστε, υπήρχαν μερικά καλά συναισθήματα, αλλά δυστυχώς, υπήρχαν πάρα πολλά κακά συναισθήματα. Μάλιστα, στην αρχή νόμιζα ότι ήμασταν αρκετά επιδέξιοι, όταν κάποιοι άλλοι άλλαξαν σε ενδιάμεσα, αλλά αποδείχθηκε ότι ήταν η λανθασμένη απόφαση. Είναι και πάλι μια καινούργια κατάσταση και αυτά τα ενδιάμεσα είναι λίγο διαφορετικά από αυτά που γνωρίζω από το παρελθόν και πρέπει να ελέγχεις δραματικά το ρυθμό σου για να τα διατηρήσεις ζωντανά αρκετή ώρα».\nΔευ 26/04/2010 - 16:38:31\nKαι η Pirelli στο παιχνίδι;\nΗ ιταλική εταιρία κατασκευής ελαστικών Pirelli είναι έτοιμη να ξεκινήσει συζητήσεις με ομάδες της Formula 1 για πιθανή συνεργασία που θα τη δει να τους παρέχει τα προϊόντα της, καθώς οι ιθύνοντές της έδωσαν το πράσινο φως για την αξιολόγηση του ενδεχομένου να επιστρέψει στο σπορ του χρόνου, για πρώτη φορά από το 1991.\nΟι ομάδες βρίσκονται ήδη σε συζητήσεις με τις Michelin και Avon για την προμήθεια ελαστικών για την επόμενη σεζόν, έπειτα από την ανακοίνωση αποχώρησης της Bridgestone στο τέλος του τρέχοντος έτους.\nΤώρα, και η Pirelli μπήκε στο παιχνίδι, με τους επενδυτές της να συνεδριάζουν στο Μιλάνο και να εγκρίνουν μια σοβαρή έρευνα, όσον αφορά τα πλεονεκτήματα που μπορεί να αποφέρει η επιστροφή της εταιρίας στη Formula 1.\nΟ διευθυντής του αγωνιστικού τμήματος της Pirelli, Paul Hembury, δήλωσε ότι το ενδιαφέρον της ιταλικής εταιρίας αναζωπυρώθηκε από το γεγονός ότι η Formula 1 ενδέχεται να χρησιμοποιεί από την επόμενη σεζόν ζάντες 18", καθώς και το γεγονός ότι οι ομάδες είναι διατεθειμένες να πληρώνουν για τα ελαστικά τους. Ο Hembury, δήλωσε ότι η Pirelli πάντοτε διατηρούσε επαφή με το περιβάλλον της Formula 1 και οι τελευταίες εξελίξεις είναι που την ενέπνευσαν να επανεξετάσει το ενδεχόμενο επιστροφής της στο σπορ.\nΠαρά το γεγονός ότι η Michelin έχει κάνει γνωστή την προτίμησή της να υπάρχει το 2011 πόλεμος ελαστικών μεταξύ δυο εταιριών, η Pirelli προτιμάει να αποτελεί τον επίσημο προμηθευτή ελαστικών του Πρωταθλήματος. Ο Hembury δήλωσε ότι δε μπορεί να αποκλείσει το ενδεχόμενο πολέμου ελαστικών στη Formula 1 το 2011, ωστόσο δεν πιστεύει ότι υπάρχει ιδιαίτερη διάθεση αυτό τον καιρό να ξοδεύονται τεράστια ποσά στην εξέλιξη ταχύτερων ελαστικών. Ίσως αυτή η αντιμετώπιση να είναι η καταλληλότερη κάποια άλλη στιγμή, ωστόσο σύμφωνα με τον Hembury, οι ομάδες κάνουν προσπάθειες να μειώσουν τα έξοδα αυτή την περίοδο.\nΜε την Pirelli να ξεκινάει μελέτη η οποία θα αποδεικνύει κατά πόσο μπορεί να πραγματοποιήσει μια επιστροφή στη Formula 1, o Humbery πιστεύει ότι θα είναι ιδιαίτερα φιλόδοξο για την ιταλική εταιρία να ελπίζει ότι θα εξασφαλίσει συμφωνία για το 2011, αλλά δεν το αποκλείει εντελώς. Αν οι εμπορικοί όροι είναι καλοί, πείθοντας την Pirelli ότι αποτελεί για την ίδια καλή κίνηση και η πρότασή της γίνει δεκτή από τη FIA, μπορεί να δούμε την ιταλική εταιρία και πάλι στη Formula 1.\nOι ομάδες, καθώς ξεκινάνε την εργασία επάνω στα μονοθέσια της επόμενης χρονιάς, ευελπιστούν ότι μέχρι το Ισπανικό Grand Prix θα έχει λυθεί το ζήτημα των ελαστικών για το 2011. Ωστόσο, δεδομένης της εισόδου και της Pirelli στο παιχνίδι, η απόφαση αυτή μπορεί να καθυστερήσει λίγο περισσότερο.\nΥπήρχαν αρκετά μονοθέσια που χρησιμοποιούσαν ελαστικά Pirelli τη δεκαετία του '50, ενώ η ιταλική εταιρία επέστρεψε στο σπορ την περίοδο 1981-1986 για να αποχωρήσει και να επιστρέψει και πάλι την περίοδο 1989-1991. Ελαστικά της Pirelli έχουν συμμετάσχει σε 203 GP, νικώντας τα 44 από αυτά, καθώς με Pirelli κατακτήθηκαν τα τέσσερα πρώτα πρωταθλήματα που διοργανώθηκαν ποτέ (1950-1953), καθώς και αυτό του 1957.\nΔευ 26/04/2010 - 16:39:54\nΗ Ferrari ίσως ζητήσει να τροποποιήσει το V8 της\nΗ Ferrari ενδέχεται να ζητήσει από τη FIA άδεια να πραγματοποιήσει τροποποιήσεις στην κινητήρια μονάδα της (την οποία παρέχει επίσης στις Sauber και Toro Rosso), για λόγους βελτίωσης της αξιοπιστίας της.\nΔεν αποτελεί μυστικό το γεγονός ότι οι κινητήρες της Ferrari δεν απολαμβάνουν αλεξίσφαιρη αξιοπιστία φέτος. Ο Fernando Alonso έχει δει δυο ιταλικές μονάδες να αστοχούν στην πλάτη του και η ομάδα αντικατέστησε τους κινητήρες αμφότερων των μονοθεσίων της πριν τον αγώνα του Μπαχρέιν, ενώ πριν τον αγώνα της Μαλαισία αντικατέστησε το πνευματικό σύστημά τους. Παράλληλα, και η Sauber αντιμετωπίζει προβλήματα, καθώς ο Pedro de la Rosa έχασε στην Κίνα τον δεύτερο συνεχόμενο κινητήρα του, ενώ ο Kamui Kobayashi εγκατέλειψε στη Μαλαισία με προβλήματα στον V8.\nH αιτία εγκατάλειψης (ο de la Rosa δεν κατάφερε να εκκινήσει καν τον αγώνα) αμφότερων των Sauber στη Μαλαισία ήταν ένα πρόβλημα με τους αισθητήρες του πνευματικού συστήματος του κινητήρα. H ελβετική ομάδα διέθετε καινούργιο σύστημα αισθητήρων στην Κίνα, ωστόσο ο de la Rosa εγκατέλειψε και πάλι στον αγώνα με πρόβλημα στο πνευματικό σύστημα του κινητήρα.\nΣε μια σεζόν που οι κανονισμοί επιτρέπουν σε κάθε οδηγό τη χρήση μονάχα 8 κινητήρων για 19 αγωνιστικά σαββατοκύριακα (με κάθε επιπλέον μονάδα να συνοδεύεται από ποινή 10 θέσεων στη σειρά εκκίνησης του αγώνα που χρησιμοποιείται για πρώτη φορά), το πρόβλημα της Ferrari είναι αρκετά σοβαρό και είτε θα προτιμήσει να το αντιμετωπίσει αυξάνοντας τα χιλιόμετρα που θα διανύουν οι κινητήρες της στις ελεύθερες δοκιμές, είτε θα ζητήσουν από τη FIA να πραγματοποιήσουν αλλαγές στον V8 της, που φέρει την ονομασία 056.\nΤο πρόβλημα του 056 έχει εντοπιστεί στη μόνωση του συστήματος πνευματικών βαλβίδων. Κατά τη διάρκεια του αγώνα, διαφεύγει από το σύστημα υπερβολική ποσότητα αέρα. Το πρόβλημα αυτό του 056 δεν είναι καινούργιο, ωστόσο τις προηγούμενες σεζόν, αντιμετωπιζόταν κατά τη διάρκεια των pit stop, κάτι που φέτος δεν είναι εφικτό.\nΠέρυσι, οι μηχανικοί της Ferrari αναπλήρωναν τον αέρα στο ντεπόζιτο του συστήματος κατά τη διάρκεια των ανεφοδιασμών. Με τους φετινούς κανονισμούς όμως, συνήθως (σε κανονικές συνθήκες), οι οδηγοί πραγματοποιούν μονάχα ένα pit stop κατά τη διάρκεια του αγώνα και αυτό διαρκεί μόλις 4 δευτερόλεπτα. Συνεπώς, δεν αφήνει αρκετό χρόνο για την αναπλήρωση του αέρα του πνευματικού συστήματος και παράλληλα πραγματοποιείται αρκετά νωρίς στον αγώνα, όπου δεν έχει σημειωθεί ακόμα σημαντική απώλεια.\nΜε τη μείωση των διαθέσιμων κινητήρων κατά τη διάρκεια της σεζόν, η ευαίσθητη στις υψηλές θερμοκρασίες μόνωση του συστήματος πνευματικών βαλβίδων (για αυτό και τα μεγαλύτερα προβλήματα παρουσιάστηκαν σε Μπαχρέιν και Μαλαισία), καλείται να αντέξει ακόμα περισσότερο φέτος. Μερικές φορές, λάδι εισέρχεται στο σύστημα, γεγονός που μειώνει την ποσότητα αέρα και αυξάνει την πίεση. Στο τελικό στάδιο αυτής της κατάστασης, ο στροφαλοφόρος άξονας αστοχεί.\nΑν η Ferrari καταφέρει να αποδείξει στη FIA ότι υπάρχει σοβαρό πρόβλημα αξιοπιστίας, μπορεί να λάβει έγκριση (όπως συνέβη με τη Renault νωρίτερα φέτος) να πραγματοποιήσει βελτιώσεις στους κινητήρες της. Δεν επιτρέπεται όμως να τροποποιηθούν οι κινητήρες που έχουν ήδη χρησιμοποιηθεί.\nΔευ 26/04/2010 - 16:40:38\nΗ Mercedes θα αυξήσει το μεταξόνιο της MGP W01\nH Mercedes ευελπιστεί ότι το μεγαλύτερο μεταξόνιο που θα παρουσιάσει στο Ισπανικό Grand Prix στο μονοθέσιό της, την MGP W01, θα τη βοηθήσει να ξεπεράσει τα προβλήματα κατανομής βαρών που αντιμετωπίζει μέχρι στιγμής φέτος.\nΗ Mercedes θα παρουσιάσει μια μεγάλη αναβάθμιση στο αεροδυναμικό πακέτο του μονοθεσίου της στην Ισπανία και μέρος της αναβάθμισης είναι και το αυξημένο μεταξόνιο. Αξίζει να σημειωθεί ότι η Mercedes έχει το μικρότερο μεταξόνιο μεταξύ των κορυφαίων ομάδων.\nΟ διευθυντής της ομάδας, Ross Brawn, δήλωσε ότι η μετατροπή του μεταξονίου κατέστη αναγκαία από το γεγονός ότι η ομάδα δεν υπολόγισε σωστά τις απαιτήσεις των φετινών ελαστικών της Bridgestone (τα οποία παρουσιάζουν μειωμένο πλάτος στον εμπρός άξονα σε σύγκριση με πέρυσι) όσον αφορά την κατανομή βαρών του μονοθεσίου.\nΟ Βρετανός αναφέρει ότι η Mercedes διαπίστωσε ότι η ΜGP W01 δε διαθέτει την κατάλληλη κατανομή βαρών για τα φετινά ελαστικά, από το πρώτο τεστ που έκανε μαζί τους στην πίστα. Η ομάδα έφτασε στο όριο αυτών που μπορεί να πετύχει με την πρώτη έκδοση του μονοθεσίου της και ο Brawn δηλώνρι ότι δε φταίει το μεταξόνιο αυτό καθεαυτό αλλά η κατανομή βαρών που επιτυγχάνεται από την εφαρμογή του.\n«Τα ελαστικά άλλαξαν αρκετά... δεν είχαμε την ευκαιρία να δοκιμάσουμε αυτά τα ελαστικά και δε μαντέψαμε αρκετά σωστά τις απαιτήσεις τους, όπως το έκαναν άλλες ομάδες. Οπότε θα έχουμε μια τροποποίηση στο μονοθέσιο για τη Βαρκελώνη, η οποία θα μας επιτρέψει να έχουμε καλύτερο εύρος για την κατανομή βαρών που μπορούμε να πετύχουμε» δήλωσε ο Brawn.\nH αύξηση του μεταξονίου της MGP W01, πέραν του γεγονότος ότι θα βελτιώσει την οδηγική συμπεριφορά της, αναμένεται να βοηθήσει και τον Michael Schumacher να αποδώσει καλύτερα, μειώνοντας τις υποστροφικές τάσεις του γερμανικού μονοθεσίου.\nΟ Brawn δήλωσε επίσης ότι εντός των επόμενων αγώνων η Mercedes θα παρουσιάσει μια πλήρη έκδοση του συστήματος stalling της πίσω αεροτομής, έχοντας ξεκινήσει ήδη τους πειραματισμούς με μια ειδική πίσω αεροτομή στην Κίνα.\nΗ πίσω αεροτομή που χρησιμοποιήθηκε στην Κίνα, παρουσίαζε δυο μικρές σε πλάτος διατρήσεις στο εμπρός πτερύγιό της και ο Brawn το χαρακτήρισε ως ένα απλό, παθητικό σύστημα και κατά συνέπεια όχι όσο αποτελεσματικό είναι αυτό της McLaren, το οποίο είναι ελεγχόμενο από τον οδηγό.\nΟ Brawn δήλωσε ότι το σύστημα stalling της πίσω αεροτομής είναι αρκετά δύσκολο να λειτουργήσει σωστά. Η McLaren έχει σχεδιάσει το φετινό μονοθέσιό της γύρω από αυτό το σύστημα, ενώ οι άλλες ομάδες, που δεν επιτρέπεται να τροποποιήσουν τα monocoque τους, πρέπει να βρουν εναλλακτικές λύσεις σε ένα σχεδιασμό που δεν έχει συλληφθεί με αυτή τη χρήση υπ 'όψη. Η MGP W01 διαθέτει στο monocoque της, δίπλα από τα πεντάλ, οπές για την απαγωγή θερμότητας από το cockpit και ίσως η ομάδα καταφέρει να τις χρησιμοποιήσει για το σύστημα stalling της πίσω αεροτομής.\nΟ Brawn δήλωσε ότι η Mercedes ακόμα εργάζεται στην εξέλιξη του πλήρους συστήματός της και θα την παρουσιάσει στην Ισπανία ή την Τουρκία, καθώς στο Μονακό δε θα χρησιμεύει σχεδόν καθόλου, λόγω της απουσίας πραγματικής ευθείας στη χάραξη.\nΔευ 10/05/2010 - 12:37:56\nωραιο και το Ισπανικό γκραν πρί !!\nΤρι 11/05/2010 - 03:56:50\nΕγγεγραμμένο μέλος #2002\nΣυνενωμένο: Παρ 26/01/2007 - 13:39:41\nΜπραβο ρε Ακη ,ευτυχως υπαρχεις και εσυ και ενημερωνομαστε με πολλες λεπτομερειες.\nΤετ 12/05/2010 - 18:01:47\nGP Iσπανίας: Ανέγγιχτος ο Webber σε ένα δραματικό αγώνα\nΟ Mark Webber, με μια άψογη εμφάνιση, διατηρήθηκε επικεφαλής καθ' όλη τη διάρκεια του Ισπανικού GP και κατέκτησε την πρώτη φετινή προσωπική του νίκη και δεύτερη για την Red Bull. Ο Αυστραλός έγινε ο 4ος διαφορετικός νικητής στα 5 GP που έχουν διεξαχθεί στη σεζόν μέχρι στιγμής. Ο αγώνας επεφύλασσε ένα δραματικό φινάλε, με τον Sebastian Vettel να αντιμετωπίζει προβλήματα με τα φρένα της Red Bull του και να αναγκάζεται να κόψει το ρυθμό του και τον Lewis Hamilton να εγκαταλείπει από αστοχία ελαστικού στον προτελευταίο γύρο. Τα συμβάντα αυτά ευνόησαν τον τοπικό ήρωα, Fernando Alonso, ο οποίος τερμάτισε 2ος εντέλει με τη Ferrari, ενώ ο Sebastian Vettel διαφύλαξε την 3η θέση, συμπληρώνοντας το βάθρο.\nΟ Michael Schumacher σημείωσε το καλύτερο αποτέλεσμά του από την επιστροφή του στη Formula 1, τερματίζοντας 4ος με τη Mercedes, έχοντας υπερασπιστεί με σθένος τη θέση του από τη McLaren του Jenson Button, ο οποίος με τη σειρά του αναγκάστηκε να αμυνθεί στην επίθεση του άλλου ferrarista, Felipe Massa στους τελευταίους γύρους. Την πρώτη 10άδα συμπλήρωσαν οι Adrian Sutil (Force India), Robert Kubica (Renault) -που έχασε αρκετές θέσεις στην εκκίνηση, έπειτα από μια επαφή με μια Sauber-, Rubens Barrichello (Williams) -που είχε εκκινήσει από την 17η θέση και Jaime Alguersuari που κατάφερε να πάρει τον τελευταίο βαθμό στον αγώνα της πατρίδας του.\nΟ Mark Webber δεν έκανε την καλύτερη δυνατή εκκίνηση και αναγκάστηκε να βουτήξει στην εσωτερική για να αποτρέψει την επανάληψη του προσπεράσματος που είχε πραγματοποιήσει εις βάρος του στη Μαλαισία ο team mate του, Sebastian Vettel. Ο Γερμανός, με το σβήσιμο των κόκκινων φώτων τοποθέτησε τη Red Bull του πίσω από την άλλη RB6 για να πάρει το slipstreaming. Καθώς ο Webber εμπόδιζε τον Vettel, οι Hamilton και Alonso τους πλησίασαν, απειλώντας τους από την εσωτερική και την εξωτερική, αντίστοιχα, προς την πρώτη στροφή. Εντούτοις, οι δυο Red Bull έστριψαν πρώτες, με τον Hamilton 3ο και τον Alonso 4o. Πίσω τους, οι Button και Schumacher διατήρησαν τις θέσεις τους, ενώ ο Massa ανέκτησε δυο, εκμεταλλευόμενος την επαφή του Kubica με την Kamui Kobayashi. Ο Nico Rosberg έχασε πάρα πολλές θέσεις, όταν στριμώχτηκε στο γρασίδι.\nΟ Webber είχε μια μικρή διαφορά ασφάλειας -της τάξεως των 3 δευτερολέπτων- έναντι του team mate του, έως το 15ο γύρο που ξεκίνησαν τα pit stop οι κορυφαίοι συνδυασμοί. Ωστόσο, ο Vettel δεν είχε τη δυνατότητα να απομακρυνθεί περισσότερο από 2 δευτερόλεπτα από τον Hamilton. Tα pit stop έκριναν πολλά πράγματα, αφού πολλά από αυτά αποδείχθηκαν επεισοδιακά.\nGP Iσπανίας: Ανέγγιχτος ο Webber σε ένα δραματικό αγώνα 9/5/2010 5:11 μμ\nO Webber έγινε ο 4ος νικητής σε 5 αγώνες, ενώ η Red Bull πανηγύρισε τη 2η νίκη της φέτος.\nΤο στρίμωγμα στη δεύτερη στροφή.\nΣε αντίθεση με τη συνηθισμένη στρατηγική της Red Bull, που μέχρι στιγμής φέτος πάντοτε έφερνε τον οδηγό που βρίσκεται υψηλότερα στην κατάταξη πρώτο στα pits, αυτή τη φορά ήταν ο Vettel που άλλαξε ελαστικά πρώτος στο 17ο γύρο, με τον Webber να πραγματοποιεί το pit stop του στο 18ο. Ωστόσο, το pit stop του νεαρού Γερμανού δεν κύλησε ομαλά, με μια\nκαθυστέρηση στην αντικατάσταση του εμπρός δεξιού τροχού. Το γεγονός αυτό, επέτρεψε στον Hamilton, που πραγματοποίησε το pit stop του στον επόμενο γύρο, να επιστρέψει στην πίστα δίπλα στον Vettel. Όντας από την εσωτερική για την πρώτη στροφή -καθώς είχε μόλις βγει από το pit lane- ο Hamilton κατάφερε να ωθήσει τον Vettel εκτός πίστας, αποσπώντας του τη δεύτερη θέση, παρά το γεγονός ότι και το pit stop της McLaren ήταν προβληματικό, καθώς έπεσε το μπουλόνι ενός εκ των τροχών. Ωστόσο, ο αρμόδιος μηχανικός ήταν γρήγορος στην αντίδρασή του και μετέβη ταχύτατα στο εφεδρικό αερόκλειδο, ελαχιστοποιώντας την απώλεια χρόνου.\nΜάλιστα, κανένα από τα pit stop της McLaren δεν ήταν καθαρό σήμερα, αφού στην αλλαγή ελαστικών του Jenson Button, στο 17ο γύρο, ένα πρόβλημα με το συμπλέκτη σήμαινε ότι οι τροχοί δεν ήταν ελεύθεροι και έτσι έπεσε στο έδαφος το μπουλόνι του πίσω δεξιού τροχού. Η αντίδραση των μηχανικών της McLaren ήταν πιο αργή αυτή τη φορά, και ο Button επέστρεψε στην πίστα δίπλα από τον Michael Schumacher (που είχε μπει στα pits στον 16ο γύρο). Ο Γερμανός έστριψε από την εξωτερική της McLaren στην πρώτη στροφή, ωστόσο στη δεύτερη, που είναι αντίρροπη, είχε το πλεονέκτημα και πέρασε στην 5η θέση. O Βutton ήταν επικριτικός προς τη συμπεριφορά του Schumacher, δηλώνοντας ότι αν δεν είχε υποχωρήσει, θα είχε προκληθεί επαφή.\nΤο άλλο pit stop της Mercedes ήταν ακόμη πιο καταστροφικό, με το φανάρι που χρησιμοποιεί η γερμανική ομάδα αντί για σηματωρό, να αφήνει τον Rosberg να φύγει πριν προλάβει ο μηχανικός του δεξιού εμπρός τροχού να βιδώσει το μπουλόνι πλήρως. Ο Rosberg έφυγε, σταμάτησε και οι μηχανικοί τον έσπρωξαν πίσω για να βιδωθεί σωστά το μπουλόνι, συμβάν που του κόστισε πολλά δευτερόλεπτα και οποιαδήποτε ελπίδα ανάκαμψης.\nΟι ανακατατάξεις που επέφεραν τα pit stop, άφησαν τον Mark Webber επικεφαλής με μια υγιή διαφορά 10 δευτερολέπτων από τον Hamilton, ο οποίος είχε στο ένα δευτερόλεπτο πίσω του τον Vettel. Από κοντά (3 δλ. πίσω από τον Vettel) παραμόνευε και ο Alonso. Αυτοί οιτέσσερις άρχισαν να απομακρύνονται με ταχείς ρυθμούς από τον Schumacher, ο οποίος έδειξε να αντιμετωπίζει προβλήματα με το σετ σκληρών ελαστικών που είχε μόλις τοποθετήσει, επιτρέποντας στον Jenson Button να τον πιέζει ασφυκτικά. Ο Βρετανός είχε σαφές πλεονέκτημα στο τέλος των ευθειών (χάρης και στο σύστημα stalling της πίσω αεροτομής της McLaren), ωστόσο η Mercedes του Schumacher υπερτερούσε σε ελκτική πρόσφυση στην έξοδο των στροφών και με μερικές απαγορευτικές αμυντικές κινήσεις, ο Γερμανός περιόριζε τον Button σε υποχώρηση σε οποιαδήποτε εκδήλωση επίθεσης. Η μάχη των δυο οδηγών επέτρεψε στον Felipe Massa να τους πλησιάσει, ωστόσο ο Βραζιλιάνος, καθώς προσπαθούσε να δώσει γύρο στον Karun Chandhok, τραυμάτισε την εμπρός αεροτομή της Ferrari του στον 23ο γύρο...\nΟ Webber κατάφερε να απομακρυνθεί στους επόμενους γύρους αυξάνοντας το προβάδισμά του χωρίς να πιέζει ιδιαίτερα, ενώ ο Vettel έχανε λίγο έδαφος από τον Hamilton μετά τον 40ό γύρο. Το ρυθμιζόμενο flap της εμπρός αεροτομής της Red Bull του Γερμανού είχε κολλήσει και δεν υπήρχε η δυνατότητα αλλαγής της γωνίας κλίσης του.\nΕντούτοις, αυτό ήταν μικρό πρόβλημα, σε σύγκριση με αυτό που θα ακολουθούσε, καθώς το σύστημα πέδησης της Red Bull του ξεκίνησε να δυσλειτουργεί, γεγονός που τον οδήγησε σε μια έξοδο στον 54ο γύρο. Στον τέλος αυτού του περάσματος εισήλθε στα pits για να μεταβεί\nστη μαλακή γόμα, παραχωρώντας την τρίτη θέση στον Alonso. Επρόκειτο για μια δικαιολογημένη απόφαση από τη Red Bull, καθώς ο Vettel θα έχανε ούτως ή άλλως τη θέση του από τον Ισπανό, ενώ η διαφορά από τον 5ο, Schumacher, ήταν αχανής και επέτρεπε το ρίσκο ενός pit stop, με αντάλλαγμα τα ταχύτερα ελαστικά.\nΤα προβλήματα αστάθειας της Red Bull στα φρεναρίσματα ήταν εμφανή, ωστόσο ο Vettel κινούνταν στον ίδιο σχεδόν ρυθμό με τους υπόλοιπους κορυφαίους συνδυασμούς. Επαναλαμβανόμενες εκκλήσεις από το pit wall της Red Bull μεταδόθηκαν στην τηλεόραση, με τον Γερμανό να υπακούει εντέλει μετά από πολλή ώρα, επιβραδύνοντας με κατεβάσματα πολύ νωρίτερα από τις συνηθισμένες ζώνες πέδησης και περιορίζοντας τη χρήση του πεντάλ του φρένου. Την ίδια στιγμή, ένα κομμάτι αμαξώματος ξεκόλλησε από τη Red Bull του Mark Webber (στον 60ό γύρο), ωστόσο ο Αυστραλός δε φάνηκε να επηρεάζεται.\nΚαι εκεί που όλα έδειχναν ότι δεν απέμεναν άλλες εκπλήξεις, στον προτελευταίο γύρο, το εμπρός αριστερό ελαστικό του Hamilton αστόχησε στην 3η στροφή, μια δεξιά παρατεταμένη που τα μονοθέσια διανύουν με περισσότερα από 200 χ.α.ώ. Ο Hamilton έμεινε επιβάτης στην ευτυχώς αρκετά ελαφριά και πλάγια πρόσκρουση στα προστατευτικά ελαστικά, η οποία δεν είχε περαιτέρω επιπτώσεις για τον ίδιο, πέραν φυσικά της απώλειας μιας σίγουρης δεύτερης\nθέσης... Όπως είναι φυσικό, θα βρεθεί υπό το στόχαστρο το αίτιο της αστοχίας του ελαστικού και πολλοί ήδη υποθέτουν ότι αυτή προκλήθηκε από το οδηγικό στυλ του Hamilton, που έχουμε δει πολλές φορές στο παρελθόν ότι καταπονεί τα Bridgestone σε πίστες που διαθέτουν γρήγορες στροφές. O ίδιος δήλωσε ότι δε γνωρίζει τι συνέβη και πρόσθεσε ότι δεν πίεζε καθόλου στους τελευταίους γύρους, διατηρώντας απλά ένα ρυθμό που του εξασφάλιζε διαφορά ασφάλειας από τον Alonso.\nΤο ατύχημα του Hamilton ανέβασε τον Fernando Alonso στη δεύτερη θέση, προς τέρψη των χιλιάδων συμπατριωτών του που είχαν παραστεί για να τον επευφημήσουν, και επανέφερε τον Vettel στο βάθρο. Προώθησε επίσης μια θέση τον Michael Schumacher, ο οποίος είχε αναπτύξει μια μικρή διαφορά ασφάλειας πλέον από τον Button, που δεχόταν πλέον πίεση από τον Massa, αντιμετωπίζοντας και αυτός προβλήματα με τα ελαστικά του, των οποίων η κατάσταση είχε επιβαρυνθεί από τους πολλούς γύρους που ήταν κολλημένος πίσω από τη Mercedes. Ο Button είχε ένα βίαιο μπλοκάρισμα που άφησε ένα ορατό σημάδι σε ένα από αυτά του εμπρός άξονα, ενώ πλήγωσε τα πίσω κατά την επιτάχυνση στην έξοδο των στροφών.\nO Webber ήταν πανευτυχής με τη νίκη του, δηλώνοντας ότι είχε ένα άψογο σαββατοκύριακο. Ωστόσο, έσπευσε να προειδοποιήσει ότι είναι πολύ νωρίς στη σεζόν ακόμα και πως μένει να διαπιστωθεί το πώς συμπεριφέρεται το μονοθέσιο της Red Bull σε διαφορετικούς τύπους πίστας, έχοντας υπ' όψη του πιθανότατα το πολύ αργό Μονακό που ακολουθεί το επόμενο σαββατοκύριακο.\nΕξαιρετικά ευχαριστημένος από το αποτέλεσμα που σημείωσε ήταν και ο Fernando Alonso, ο οποίος είδε δυο μονοθέσια μπροστά του να αντιμετωπίζουν προβλήματα. Ο Ισπανός τόνισε ότι η Ferrari πρέπει να βελτιωθεί, ιδιαίτερα στις κατατακτήριες δοκιμές.\nΑπογοητευμένος ο Sebastian Vettel που δήλωσε ότι δεν ήξερε πως να νιώσει, καθώς, παρά τα πολλά προβλήματα που αντιμετώπισε, κατάφερε να ανέβει στο βάθρο. Ο Γερμανός έχασε τη δυνατότητα πέδησης στον εμπρός αριστερό τροχό (όπως συνέβη και στην Αυστραλία) 15 γύρους πριν από το τέλος, με τους μηχανικούς της Red Bull να διαπιστώνουν στο δεύτερο pit stop του ότι ο συγκεκριμένος δίσκος των φρένων είχε υποστεί ζημιές.\nΟ Hamilton ήταν επικριτικός όσον αφορά μερικούς από τους αργότερους συνδυασμούς, καθώς κάποιοι επιβράδυναν στην αγωνιστική γραμμή. Ο Βρετανός δήλωσε ότι παραλίγο να συγκρουστεί με δυο μονοθέσια που το έκαναν αυτό και υποθέτει ότι η κατάσταση θα είναι ακόμα πιο δύσκολη στο Μονακό την επόμενη Κυριακή.\nΟ Schumacher δήλωσε ότι η διαφορά με την κορυφή είναι πολύ μεγάλη για να είναι ευχαριστημένος και ευελπιστεί ότι τα χαρακτηριστικά της πίστας του Μονακό θα ταιριάζουν περισσότερο στο μονοθέσιο της Mercedes.\nΟ Button αποκάλυψε μετά το τέλος του αγώνα ότι στους πρώτους γύρους έσβησαν όλες οι ενημερωτικές ενδείξεις από το cockpit της McLaren και δεν είχε ούτε στροφόμετρο, χτυπώντας κόφτη αρκετές φορές, καθώς βρισκόταν στο slipstreaming του Schumacher.\nO Sutil έκανε μια πολύ καλή εκκίνηση, ανακτώντας 3 θέσεις και δε βρισκόταν πολύ μακριά από τον προπορευόμενό του Massa, για το μεγαλύτερο μέρος του αγώνα. Ωστόσο, ήταν αναγκασμένος να αμύνεται στις επιθέσεις του Kubica επί 40 γύρους, υπερασπιζόμενος επιτυχώς την 7η θέση.\nO Kubica ώθησε τον Rosberg στο γρασίδι στην εκκίνηση και στην πρώτη στροφή μαχόταν με τον Massa, όταν η Renault του γύρισε στο πλάι μόλις πάτησε το γκάζι. Στην τρίτη στροφή είχε μια επαφή με τον Kobayashi (ο οποίος του άφησε αρκετό χώρο) και τραυμάτισε την εμπρός αεροτομή της R30 χάνοντας και αρκετές θέσεις. Στη συνέχεια, δεν είχε τη δυνατότητα να προσπεράσει τον Sutil.\nΈπειτα από την απογοητευτική χθεσινή επίδοσή του, ο Barrichello ήταν ευχαριστημένος με το σημερινό αποτέλεσμα. Ο πολύπειρος Βραζιλιάνος έκανε πολύ καλή εκκίνηση, κερδίζοντας 5 θέσεις. Είχε τη δυνατότητα να ακολουθήσει τις προπορευόμενες Force India και Renault, ωστόσο ότι στους πέντε τελευταίους γύρους έκοψε το ρυθμό του, αντιμετωπίζοντας προβλήματα με τα ελαστικά του.\nΟ Alguersuari δήλωσε ότι θα πρέπει να είναι ευχαριστημένος με τον βαθμό που σημείωσε, ακόμα και αν ο αγώνας του ήταν πολυτάραχος. Στο pit stop του έχασε χρόνο, λόγω προβλήματος με ένα από τα μπουλόνια, ενώ είχε μια επαφή με τον Karun Chandhok στον 30ό γύρο, ενώ του έδινε γύρο. Οι αγωνοδίκες επέβαλαν στον Alguersuari ποινή διέλευσης από το pit lane, επειδή έκλεισε την πόρτα στον Ινδό οδηγό της HRT, προκαλώντας τη σύγκρουση μεταξύ τους που είχε ως αποτέλεσμα την απώλεια της εμπρός αεροτομής του μονοθεσίου της Dallara. Eντέλει, ο Ισπανός θα μπορούσε να έχει πετύχει πολύ περισσότερα πράγματα.\nΣτη βαθμολογία του Πρωταθλήματος Οδηγών, ο Button παραμένει επικεφαλής, τρεις βαθμούς μπροστά από τον Alonso, πίσω από τον οποίο βρίσκονται οι δυο οδηγοί της Red Bull, με διαφορά 7 (Vettel) και 14 (Webber) βαθμών. Στους Κατασκευαστές, η McLaren παρέμεινε επικεφαλής, 3 βαθμούς εμπρός από τη Ferrari και 6 εμπρός από τη Red Bull.\n«Ήταν ένα συγκλονιστικό σαββατοκύριακο, είχαμε ένα άψογο Grand Prix. Ήταν σημαντικό μέρος του αγώνα να φύγω από την πρώτη στροφή επικεφαλής. Αργότερα, όταν είδα ότι ο Lewis βρήκε κίνηση, έκανα μερικούς γρήγορους γύρους για να ανοίξω τη διαφορά. Ένιωθα, όμως, σα να ήταν το μακρύτερο Grand Prix που έχω κάνει!»\n«Συνολικά, το σαββατοκύριακο ήταν έτσι κι έτσι για εμάς, αλλά όσον αφορά το αποτέλεσμα, ήταν φανταστικό.»\n«Πολλά πράγματα πήγαν στραβά σήμερα. Δεν ήμουν αρκετά γρήγορος. Είχα προβλήματα με το ζύγισμα. Το μονοθέσιο ήταν γρήγορο -ο Mark (Webber) ήταν σε δικό του επίπεδο σήμερα- αλλά για κάποιο λόγο τα βρήκα δύσκολα».\nJenson Button (αναφερόμενος στο προσπέρασμα του Schumacher εις βάρος του)\n«Δε μου έδωσε πολύ χώρο εκεί. Ορίστε, θα νόμιζες ότι με την εμπειρία του θα γνώριζε. Δεν ήταν ακριβώς η σωστή κίνηση».\n«Προφανώς δεν είμαι πολύ ευχαριστημένος, καθώς σήμερα μπορούσαμε μονάχα να αμυνθούμε. Το μόνο που μπορούσαμε να κάνουμε ήταν να ελπίζουμε σε προβλήματα αξιοπιστίας άλλων για να κερδίσουμε θέσεις και αυτό δεν είναι κάτι που θέλεις να κάνεις».\nLewis Hamilton (αναφερόμενος στην αστοχία του ελαστικού του)\n«Δεν ξέρω τι ήταν. Είμαι εντελώς απογοητευμένος που ήταν οι τελευταίοι δυο γύροι του αγώνα, αλλά έτσι είναι ο μηχανοκίνητος αθλητισμός και κρατάς το κεφάλι σου ψηλά, κοιτώντας μπροστά».\nΤετ 12/05/2010 - 18:03:08\nMichelin, Pirelli, Cooper Avon ή... Bridgestone ξανά; To τοπίο όσον αφορά τα ελαστικά που θα χρησιμοποιούνται στη Formula 1 το 2011 κάθε άλλο παρά έχει ξεκαθαρίσει, καθώς οι ομάδες προσπαθούν να πείσουν τη Bridgestone να αλλάξει την απόφασή της να αποχωρήσει στο τέλος της σεζόν, και να εξακολουθήσει να αποτελεί τον επίσημο προμηθευτή ελαστικών του Πρωταθλήματος.\nΜε τις ομάδες να έχουν ήδη ξεκινήσει τις πρώτες διαδικασίες όσον αφορά το σχεδιασμό των μονοθεσίων του 2011, θέλουν να έχει ληφθεί μια τελική απόφαση όσο το δυνατό συντομότερα, για να εξελίξουν τα μονοθέσια γύρω από τις αεροδυναμικές ιδιότητες των ελαστικών που θα χρησιμοποιούνται του χρόνου. Ευελπιστούν δε, ότι η τελική απόφαση όσον αφορά τα ελαστικά του 2011 θα ληφθεί στο Μονακό αυτό το σαββατοκύριακο.\nΔεδομένου του γεγονότος ότι η απόφαση όσον αφορά τα ελαστικά του 2011 έχει ήδη καθυστερήσει αρκετά, το ενδεχόμενο να χρησιμοποιηθούν ζάντες 18 ιντσών έχει σχεδόν αποκλειστεί -τουλάχιστον για του χρόνου-, καθώς θα ανάγκαζε τις ομάδες να αλλάξουν εντελώς τις βασικές αρχές σχεδιασμού των καινούργιων τους μονοθεσίων σε πολύ περιορισμένο χρονικό διάστημα. Παρά το γεγονός ότι Michelin και Pirelli υποστηρίζουν τη μετάβαση σε ζάντες 18" και ελαστικά χαμηλού προφίλ (καθώς έτσι οι προδιαγραφές τους θα βρίσκονται πιο κοντά στα προϊόντα τους για την αυτοκινητική αγορά), σύμφωνα με τις πληροφορίες, έχουν δεχθεί αυτή η αλλαγή να καθυστερήσει μέχρι το 2013, που θα αλλάξουν και οι προδιαγραφές των κινητήρων.\nΟι αρχικές απαιτήσεις της Michelin, όταν κατέθεσε την πρώτη της πρόταση στις ομάδες, ήταν υπερβολικές. Άμεση μετάβαση σε ζάντες 18", κόστος που ανερχόταν στα 3 εκατομμύρια ευρώ για την κάθε ομάδα και απαίτηση το λογότυπο της γαλλικής εταιρίας να εμφανίζεται στα πιο ορατά μέρη του μονοθεσίου και στις φόρμες των οδηγών. Επίσης, η Michelin απαιτούσε και διαφήμιση στις πίστες, αξίας 15 εκατομμυρίων ευρώ.\nΤο ενδιαφέρον όμως άλλων εταιριών, όπως της Pirelli και της Cooper Avon να εισέλθουν στη Formula 1, έδωσε στις ομάδες ένα θαυμάσιο διαπραγματευτικό εργαλείο, αναγκάζοντας τη Michelin να περιορίσει τις απαιτήσεις της. Άλλωστε, η Cooper Avon προσφέρθηκε να προμηθεύει τα ελαστικά της με κόστος ενός εκατομμυρίου ευρώ ετησίως ανά ομάδα.\nΣυνεπώς, η Michelin μείωσε τις οικονομικές απαιτήσεις της στο μισό, προσφέροντας τα ελαστικά της έναντι 1,5 εκατομμυρίου ευρώ ανά ομάδα, δεχόμενη να χρησιμοποιούνται ζάντες 13". Επίσης, και οι εμπορικές απαιτήσεις της γαλλικής εταιρίας από το Clermont-Ferrand (τοποθεσία στην οποία διεξήχθησαν 4 Γαλλικά GP στο διάστημα 1965-1972) περιορίστηκαν, με το λογότυπό της -σε περίπτωση που επιστρέψει στη Formula 1- να εμφανίζεται στο ρύγχος των μονοθεσίων, ενώ στο πίσω μέρος της πίσω αεροτομής θα αναγράφεται ολογράφως το όνομά της. Στις φόρμες των οδηγών, η Michelin θα διαθέτει διαφημιστικό χώρο μονάχα στους ώμους.\nΗ τριετής πρόταση της Michelin προβλέπει τη δημιουργία τριών γομών (μαλακή-μέση-σκληρή) και την προμήθεια κάθε ομάδας με 120 σετ για ολόκληρη τη σεζόν, τα οποία είναι περίπου τα μισά από αυτά που διαθέτουν οι ομάδες για τη φετινή σεζόν. Επίσης, δεν προβλέπεται κανένας περιορισμός χρήσης των γομών και οι ομάδες θα είναι ελεύθερες να χρησιμοποιήσουν οποιαδήποτε γόμα επιθυμούν στον εκάστοτε αγώνα, προσθέτοντας μια διαφορετική στρατηγική διάσταση στα Grand Prix.\nEπίσημη πρόταση στις ομάδες και τη FIA κατέθεσε και η Pirelli το προηγούμενο σαββατοκύριακο, με την ιταλική εταιρία να αντιτίθεται στο ενδεχόμενο πολέμου ελαστικών -για τα επόμενα δυο χρόνια-, το οποίο υποστηρίζει η Michelin. H Pirelli προτείνει να χρησιμοποιηθούν ελαστικά φετινών προδιαγραφών και τα επόμενα δυο χρόνια και το 2013 να πραγματοποιηθεί η μετάβαση στις ζάντες 18". Η Pirelli είναι σύμφωνη να εισέλθει και άλλη εταιρία κατασκευής ελαστικών στη Formula 1 αλλά μονάχα από το 2013 και έπειτα.\nΗ FOTA είναι υπέρ της ύπαρξης ενός μονάχα προμηθευτή ελαστικών το 2011 και όχι της κήρυξης ενός πολέμου ελαστικών, καθώς κάτι τέτοιο θα αύξανε τα έξοδά τους και υπάρχουν αρκετές ομάδες στο grid που δεν έχουν τη δυνατότητα να ξοδέψουν τα απαιτούμενα ποσά για κάτι τέτοιο.\nΤην ίδια στιγμή, η Pirelli θεωρείται το φαβορί για να γίνει ο επίσημος προμηθευτής ελαστικών του Πρωταθλήματος GP2 από το 2011.\nΠαρά την απόφαση της Bridgestone να αποχωρήσει από τη Formula 1 στο τέλος της φετινής σεζόν, οι ομάδες ευελπιστούν ότι μπορούν να πείσουν την ιαπωνική εταιρία να επανεξετάσει και ίσως να ανακαλέσει, με αποτέλεσμα να εξακολουθήσει να αποτελεί τον επίσημο προμηθευτή του Πρωταθλήματος.\nΚατά τη διάρκεια του σαββατοκύριακου του GP Ισπανίας, ο διευθυντής του αγωνιστικού τμήματος της Bridgestone, Hiroshi Yasukawa συναντήθηκε πολλές φορές με εκπροσώπους των ομάδων, οι οποίοι τον ενημέρωσαν ότι θα ήθελαν να δουν την ιαπωνική εταιρία να παραμένει στη Formula 1. Παράλληλα, παρών στην πίστα της Καταλονίας ήταν και ο καινούργιος γενικός διευθυντής της Bridgestone στην Ευρώπη, Makio Ohashi.\nO Yasukawa δήλωσε ότι θα αναφέρει στα μέλη του διοικητικού συμβουλίου της Bridgestone την κατάσταση, προσθέτοντας ότι και ο Ohashi αντιλήφθηκε το γεγονός ότι η Formula 1 είναι πολύ σημαντική για την ιαπωνική εταιρία. Ο Yasukawa ανέφερε ότι ίσως η Bridgestone θα πρέπει να επανεξετάσει την απόφασή της, λόγω της αγοράς αλλά και της αύξησης της ευαισθησίας της Formula 1 ως προς τα περιβαλλοντικά προβλήματα. Ωστόσο, ο Ιάπωνας τόνισε ότι προς το παρών, τίποτα δεν έχει αλλάξει όσον αφορά την πρόθεση της Bridgestone να αποχωρήσει από τη Formula 1 στο τέλος της φετινής σεζόν.\nΠεραιτέρω συναντήσεις μεταξύ εκπροσώπων των ομάδων όσον αφορά την κατάσταση γύρω από τα ελαστικά για την επόμενη σεζόν θα λάβουν χώρα στο Μονακό. Οι ομάδες πιστεύουν ότι αν η Bridgestone δεν πειστεί να παραμείνει στη Formula 1, οι καλύτερες εναλλακτικές επιλογές που υπάρχουν είναι αυτές της Michelin και της Pirelli. To δεδομένο είναι ότι η κατάσταση είναι πολύ καλύτερη απ' ότι ήταν 3-4 εβδομάδες πριν, καθώς τώρα υπάρχουν τουλάχιστον τρεις επιλογές, συν το ενδεχόμενο παραμονής της Bridgestone, ενώ τότε υπήρχε μονάχα το ενδεχόμενο της Michelin.\nΤετ 12/05/2010 - 18:04:15\nΑπαράλλακτο το Q1 του Μονακό\nOι κατατακτήριες δοκιμές του GP Μονακό θα παραμείνουν απαράλλακτες και θα διεξαχθούν ακριβώς όπως συμβαίνει σε όλους τους υπόλοιπους αγώνες, αφότου οι ομάδες απέτυχαν να συμφωνήσουν στο διαχωρισμό των συμμετεχόντων στο πρώτο σκέλος σε δυο 'ομίλους', προς αποφυγή των κυκλοφοριακών προβλημάτων.\nΗ FOTA, ο σύνδεσμος των ομάδων, συζήτησε το ενδεχόμενο να διαιρέσει τους συμμετέχοντες σε δυο ομίλους των 12 στο πρώτο σκέλος κατατακτήριων δοκιμών του GP Μονακό, η οποία είναι η πιο μικρή του Πρωταθλήματος σε μήκος και πλάτος. Με αυτό τον τρόπο ίσως αποφεύγονταν πολλά κυκλοφοριακά προβλήματα που αναμένεται να δούμε στο πριγκιπάτο.\nΩστόσο, η αλλαγή δεν έγινε δεκτή από μερικές ομάδες και κατά συνέπεια, οι κατατακτήριες δοκιμές στο Μονακό θα παραμείνουν απαράλλακτες. Ο διευθυντής της Lotus, Tony Fernandes, αποκάλυψε ότι η ομάδα του ήταν μια από αυτές που αντιτάθηκε στην αλλαγή. Ο Μαλαισιανός αιτιολόγησε τη στάση του δηλώνοντας ότι θέλει τα GP της Formula 1 να είναι θεαματικά και απρόβλεπτα και είναι πεπεισμένος ότι οι οδηγοί είναι αρκετά ικανοί για να αποφύγουν επικίνδυνες καταστάσεις.\nΠεμ 13/05/2010 - 01:21:26\nφυγαμε για Μοντε Κάρλο !!\nΠεμ 13/05/2010 - 12:02:11\nετοίμασε βαλίτσες open\nΠεμ 13/05/2010 - 13:08:26\nπαμε ομαδικα με τσαρτερ !!\nΠεμ 13/05/2010 - 14:39:09\nΠεμ 13/05/2010 - 15:45:41\nτσακου μερος !!\nΠεμ 13/05/2010 - 16:02:23\nγωνια η κετρο\nΣαβ 15/05/2010 - 04:16:41\nΈσπασε στα δυο το δισκόφρενο του Vettel στην Ισπανία\nO διευθυντής της ομάδας της Red Bull, Christian Horner έριξε λίγο περισσότερο φως στα αίτια του προβλήματος που αντιμετώπισε με το σύστημα πέδησης του μονοθεσίου του στους τελευταίους 15 γύρους του Ισπανικού GP ο Sebastian Vettel.\nΟ Horner εξήγησε ότι το δισκόφρενο του εμπρός αριστερού τροχού της RB6 του Γερμανού σταμάτησε να λειτουργεί, επειδή κόπηκε στη μέση. Ο Vettel έστρεψε την κατανομή πέδησης ολοκληρωτικά προς τον πίσω άξονα και φρέναρε -πολύ νωρίτερα από το κανονικό-, πέραν των κατεβασμάτων σχέσεων και με την επιβράδυνση που προκύπτει από την αεροδυναμική, όταν ο οδηγός σηκώνει το πόδι του από το γκάζι.\nΟ Vettel αποκάλυψε ότι η ομάδα του είπε να εγκαταλείψει αφότου έλεγξε τη ζημιά στο δεύτερο pit stop του, διότι το ρίσκο ήταν πολύ μεγάλο, με ένα δισκόφρενο να μη λειτουργεί. Ωστόσο ο Γερμανός ρώτησε το pit wall αν θα μπορούσε να παραμείνει στην πίστα, διαχειριζόμενος το πρόβλημα. Δεν έλαβε απάντηση αρχικά. Έπειτα, η ομάδα τον συμβούλεψε να παραμείνει στην πίστα, αλλά να είναι πολύ προσεκτικός.\nΟι χρόνοι του ήταν αρκετά ανταγωνιστικοί, δεδομένου του προβλήματος, και από το pit wall του τόνιζαν, μέσω ασυρμάτου ότι είναι αχρείαστο να ακολουθεί τόσο γρήγορο ρυθμό, καθώς η διαφορά με τον Michael Schumacher που τον ακολουθούσε ήταν πολύ μεγάλη. Εντέλει, ο Vettel έκοψε αισθητά το ρυθμό του μονάχα στους τελευταίους πέντε γύρους, και ως αποτέλεσμα της εγκατάλειψης του Lewis Hamilton κατάφερε να ανέβει στο βάθρο.\nΣαβ 15/05/2010 - 20:52:10\nGP Μονακό: Ο Webber συνεχίζει το σερί των pole\nO Mark Webber σημείωσε στο Μονακό τη δεύτερη συνεχόμενη φετινή pole position του (από τις τρεις που έχει κατακτήσει φέτος), συνεχίζοντας το σερί της Red Bull, που δεν έχει αφήσει άλλη ομάδα να τεθεί επικεφαλής στις κατατακτήριες δοκιμές φέτος. Ο Webber ήταν ο μοναδικός οδηγός που κατέβηκε φέτος κάτω από το 1:14 στην πίστα του Μονακό, γεγονός που του χάρισε ένα προβάδισμα 3 δεκάτων του δευτερολέπτου έναντι οποιοδήποτε άλλου συναδέλφου του.\nΟ Webber έδωσε τα συγχαρητήριά του στην ομάδα της Red Bull, δηλώνοντας ότι η RB6 ήταν άψογη και τόνισε ότι πρέπει να μετατρέψουν σε αποτέλεσμα αύριο την επίδοση αυτή. «Πρέπει να είσαι ακριβής και είμαι πολύ ευτυχής που βρίσκομαι εδώ. Είναι μακρύς αγώνας, το ξέρω αυτό. Είναι πολύ, πολύ στενή πίστα και θα συναντήσουμε αργότερους συνδυασμούς, ενώ κατά τη διάρκεια του GP οι συνθήκες της πίστας αλλάζουν».\nΤον Αυστραλό θα πλαισιώσει στην πρώτη σειρά εκκίνησης του αυριανού αγώνα ο Robert Kubica, που τιθάσευσε τη νευρική Renault με μαεστρία στους στενούς δρόμους του πριγκιπάτου. Ο Πολωνός δήλωσε χαρακτηριστικά για το γεγονός ότι βρέθηκε μεταξύ των δυο Red Bull: «Εάν το ίδιο μονοθέσιο είναι 1,5 δευτερόλεπτο πιο αργό στη Βαρκελώνη, δεν υπάρχει λόγος να βρισκόμαστε μπροστά τους. Είχα εκπλαγεί με το ρυθμό στις ελεύθερες δοκιμές, αλλά δε συμβαίνουν θαύματα στην F1». O Kubica δήλωσε λίγο ενοχλημένος που έφτασε τόσο κοντά στην pole και δεν κατάφερε να την κατακτήσει, ωστόσο παραδέχθηκε ότι η 2η θέση εκκίνησης είναι ένα εκπληκτικό αποτέλεσμα. Ο Πολωνός δήλωσε ότι ρύθμισε το μονοθέσιο με μεγαλύτερη απόσταση από το έδαφος έπειτα από τις ελεύθερες δοκιμές, καθώς φοβόταν ότι με τα πολλά καύσιμα θα ακουμπούσε στο ασφαλτόστρωμα. Συνεπώς, συμβιβάστηκε η απόδοση δεν στις κατατακτήριες δοκιμές, αλλά ο Kubica πιστεύει ότι ο ρυθμός του στον αγώνα θα είναι καλύτερος.\nΤην τρίτη θέση εκκίνησης κατέλαβε ο Sebastian Vettel, με τους οδηγούς της Red Bull να αποκαλύπτουν τις πραγματικές δυνατότητες του μονοθεσίου τους μονάχα στα τελευταία λεπτά του τρίτου σκέλους των κατατακτήριων δοκιμών, εκεί δηλαδή που μετράει περισσότερο. Συνεπώς, τρία μονοθέσια με κινητήρες Renault κατέλαβαν τις τρεις πρώτες θέσεις εκκίνησης για το GP του Moνακό.\nΟ Vettel δήλωσε ότι ακόμα και με αυτό το αποτέλεσμα, υπήρξε ένα βήμα προόδου σήμερα. Πιστεύει πως ο ρυθμός του θα είναι καλύτερος στον αγώνα, ωστόσο παραδέχεται ότι δύσκολα θα έχει καθαρή πίστα μπροστά του για να το αποδείξει. Ο Γερμανός δήλωσε έκπληκτος από την αυξημένη κίνηση που υπήρχε στο Q3, όπου συμμετείχαν μονάχα 10 μονοθέσια. Ο Vettel είπε ότι το γεγονός αυτό έπληξε την απόδοση των ελαστικών.\nΔίπλα από τον Vettel θα παραταχθεί αύριο ο Felipe Massa (που σημείωσε την ταχύτερη επίδοση στο Q1), με τη μοναδική Ferrari που συμμετείχε στη διαδικασία κατατακτήριων δοκιμών, αφού ο Fernando Alonso, έπειτα από ένα λάθος του στις πρωινές ελεύθερες δοκιμές, έχασε τον έλεγχο της F10 και την κατέστρεψε, προσκρούοντας στις μπαριέρες της στροφής Massenet. Οι ζημιές που προκάλεσε ο Ισπανός στο μονοθέσιό του ήταν εκτεταμένες και οι μηχανικοί της Ferrari δεν είχαν αρκετό χρόνο στη διάθεσή τους να τις επισκευάσουν. Κατά συνέπεια, ο Alonso θα εκκινήσει από την τελευταία θέση αύριο. Παρά ταύτα, στοχεύει ακόμα στους βαθμούς. O Iσπανός δήλωσε ότι ήταν άτυχος, διότι από μια πρόσκρουση με 90 χλμ./ώρα, συνήθως δεν είναι φυσιολογικό να πάθει ζημιά το πλαίσιο. Ωστόσο, η γωνία με την οποία προσέκρουσε η F10 στα κιγκλιδώματα ήταν τέτοια, που οι μηχανικοί δεν ήταν σε θέση να επισκευάσουν τη ζημιά, και οι κανονισμοί απαγορεύουν τη χρήση δυο πλαισίων από έναν οδηγό μέσα σε μια ημέρα. Συνεπώς, η Ferrari θα περάσει αύριο από τεχνικό έλεγχο το εφεδρικό πλαίσιο, με το οποίο θα αγωνιστεί ο Alonso, ο οποίος γνώριζε ότι η F10 ήταν ανταγωνιστική στις κατατακτήριες δοκιμές, όπως απέδειξε ο team mate του. Ο Massa δήλωσε ότι τα ελαστικά λειτουργούσαν πολύ καλύτερα, κάνοντας το μονοθέσιο πιο ανταγωνιστικός και ευκολοδήγητο απ' ότι στον προηγούμενο αγώνα.\nΠαρά την εμφανή υπερπροσπάθειά του, ο Lewis Hamilton θα εκκινήσει από την 5η θέση αύριο, με τις δυο αδυναμίες της McLaren MP4-25 (στις κατατακτήριες δοκιμές και τις αργές στροφές) να συνδυάζονται σήμερα στο Μονακό. Ο Hamilton δήλωσε για τις Red Bull ότι είναι ξεκάθαρο πως παράγουν υψηλότερες τιμές αρνητικής άντωσης, ειδικά στο μεσαίο τμήμα της πίστας, επιτρέποντας στους οδηγούς της να βυθίσουν το πόδι τους στο γκάζι νωρίτερα απ' ότι οι οδηγοί της McLaren.\nΔίπλα από τον Βρετανό θα εκκινήσει ο Nico Rosberg, ο οποίος παρά τις καλές του επιδόσεις στα δυο πρώτα σκέλη της διαδικασίας, δεν κατάφερε να παράγει κάτι εντυπωσιακό στο τρίτο -και καθοριστικό- 10λεπτο. Ο Γερμανός ήταν έντονα απογοητευμένος, αφού παραδέχθηκε ότι τα πήγε... χάλια στο Q3 (έχοντας γράψει την ταχύτερη επίδοση στο Q2), κολλημένος στην... κίνηση για πολλούς γύρους, διαπράττοντας και ένα λάθος σε αυτό που θα αποτελούσε τον πιο γρήγορο γύρο του. Ο Rosberg απολογούνταν προς την ομάδα για την κακή του επίδοση, ωστόσο βρέθηκε εμπρός από τον team mate του στη Mercedes, Michael Schumacher, του οποίου η επίδοση ήταν μόλις 46 χιλιοστά του δευτερολέπτου πιο αργή από αυτήν του συμπατριώτη του. Ο διευθυντής της ομάδας, Ross Brawn δήλωσε ότι χάθηκε μια πολύ καλή ευκαιρία, καθώς οι δυνατότητες του μονοθεσίου ήταν πολύ περισσότερες.\nΑπό την 8η θέση θα εκκινήσει ο Jenson Button, ο οποίος κατάφερε με δυσκολία να προκριθεί στο Q3, όντας μόλις 10ος (με διαφορά 167 χιλιοστών του δευτερολέπτου) στο δεύτερο σκέλος. Ο Βρετανός πιστεύει ότι ίσως θα έπρεπε να έχει διατηρήσει τα σκληρά ελαστικά που χρησιμοποίησε στα δυο πρώτα σκέλη της διαδικασίας και στο Q3, καθώς με τα μαλακά, το πίσω μέρος του μονοθεσίου ήταν νευρικό στις υψηλές ταχύτητες και παρουσιαζόταν υποστροφή στην κορυφή των αργών στροφών.\nΤην πρώτη 10άδα συμπλήρωσαν οι Rubens Barrichello με Williams και Vitantonio Liuzzi με Force India. Oι δυο team mates τους ακολούθησαν, με τον Nico Hulkenberg να εκκινεί 11ος αύριο και τον Adrian Sutil να καταλήγει 12ος, εμπρός από τον Sebastien Buemi με την Toro Rosso.\nΚοντράστ συναισθημάτων βασίλευε στα δυο άκρα του γκαράζ της Renault, αφού σε αντίθεση με τη δεύτερη θέση του Kubica, ο Vitaly Petrov είχε ένα ατύχημα στο Q2 και κατέστρεψε το εμπρός μέρος του μονοθεσίου του στην έξοδο της St. Devote.\nH συνύπαρξη 24 μονοθεσίων (με μερικά από αυτά να είναι 6 δευτερόλεπτα πιο αργά στο γύρο) στους στενούς δρόμους τις πολύ μικρής σε μήκος χάραξης του Μονακό δεν παρουσίασε ιδιαίτερα προβλήματα και δεν είχαμε κάποιο αξιόλογο περιστατικό παρεμπόδισης.\nΜάλιστα, το μόνο ανάλογο συμβάν που σημειώθηκε, έλαβε χώρα στο τρίτο σκέλος της διαδικασίας, όπου συμμετείχαν μονάχα 10 μονοθέσια. Εκεί, ο Felipe Massa κατέστρεψε ένα γρήγορο γύρο του Jenson Button στην τελευταία στροφή, καθώς σχεδόν σταμάτησε εμπρός από τον οδηγό της McLaren, για να εξασφαλίσει στον εαυτό του καθαρή πίστα μπροστά του. Ο Button δήλωσε για το συμβάν: «Είχα τόσο πολύ χώρο και δεν ξέρω τι σκεφτόταν. Προφανώς δεν κοιτούσε τους καθρέπτες του και ήταν, ακριβώς στο τέλος ενός χρονομετρημένου γύρου, ήταν ο πρώτος χρονομετρημένος γύρος μου στο συγκεκριμένο σκέλος. Πολύ ενοχλητικό. Δεν ξέρω τι χρόνος θα ήταν, αλλά πολύ ενοχλητικό που μπήκε στη μέση, γιατί καταφανώς με καθυστέρησε». Ο Massa απάντησε ότι βρισκόταν ένα μονοθέσιο μπροστά του, το οποίο επιβράδυνε. Ο Βραζιλιάνος έκανε το ίδιο και... «έπειτα πίεσα ξανά και όταν βλέπω τον Jenson να έρχεται πίεσα, οπότε δεν έκανα τίποτα επίτηδες, σίγουρα» δήλωσε ο οδηγός της Ferrari. Ο Massa πρόσθεσε ότι το πρόβλημα κίνησης μέσα στην πίστα ήταν χειρότερο στο Q3 απ' ότι στο Q1 για τον ίδιο.\nΚυρ 16/05/2010 - 02:32:45\nχαμος θα γινει σημερα !!\nΧρόνος παραγωγής σελίδας: 0.2803 δευτερόλεπτα, 0.0384 απο το χρόνο αυτό για SQL queries. DB queries: 57.